qundao/data-zh-poetry huggingface dataset:
九月晦日晓行阜城道中大风雨午閒飞雪宿漫河作
作者：厉鹗
朝代：清
体裁：古风

野旷云乱生，天黑月正死。登车偃破帽，寒门开万里。风从何方来，汹汹鸣不已。大声东海涛，小声空林鬼。浩荡达士胸，自诧无此耳。中閒零雨集，觅路复迷咫。柅车候天曙，兀兀行泥水。天公善娱客，吹作玉花委。饥雀喧茅檐，劝我可以止。湿薪燎故衣，冰齑铿老齿。江南孟冬天，妍暖梅弄蕊。谁遣北地游，北地寒至此。
九月晦日许绳武招集雪庄二首·其一
作者：厉鹗
朝代：清
体裁：七言绝句

巾子峰前好卜居，无多树石小林庐。若添画舫兼歌板，快雪名堂定不如。
九月晦日许绳武招集雪庄二首·其二
作者：厉鹗
朝代：清
体裁：七言绝句

九月十月接天气，里湖外湖空水烟。门外晚风吹酒醒，秋容都上钓鱼船。
九里松至西山道中同金寿门周少穆王雪子作
作者：厉鹗
朝代：清
体裁：七言律诗

不负幽寻出郭门，木绵裘暖趁朝暾。山遮坏塔可十里，树袅孤烟自一村。高冢多风松落子，空田无雪稻生孙。须知岁晏人游少，正要诸公细讨论。
书柘湖张龙威长短句后二首·其一
作者：厉鹗
朝代：清
体裁：七言绝句

踪迹江湖燕尾船，一回相见一流连。新词合付兜娘唱，可惜红牙久寂然。
书柘湖张龙威长短句后二首·其二
作者：厉鹗
朝代：清
体裁：七言绝句

乐笑翁今不可回，补题五阕属清才。薛家镜子尘昏后，悽绝何人唤夜来。
书沈约宋书后
作者：厉鹗
朝代：清
体裁：七言绝句

门外常停贵客车，一生瓶钵托京华。黑衣宰相人閒少，著论翻教毁释迦。
予赁居南湖上八年矣其主将鬻它氏复谋栖止瑞石山下有屋数楹东扶导予相度颇爱其有林壑之趣以价贵未遂也因用癸卯赠东扶移居韵寄之并邀城南吟社诸君共和焉
作者：厉鹗
朝代：清
体裁：古风

性僻爱高栖，依山静闻见。怀此已有年，五藏待洒练。夙契西溪西，花深地颇善。近便城北隅，风漪展湖面。庑下终借人，弹指信流转。素交张长公，谋为置破砚。林扉并南麓，江影白成片。峰攲翠坌入，岩裂泉自荐。消摇隔市声，聊可寄幽眷。老大役生理，来去如社燕。谁营草堂赀，坐使襄阳先。洛中见山钱，囊空复何遣。胡颜谢岚霞，缄口向亲串。瑞室颂有时，秖恐年鬓晏。
二哀诗 其一 汪青渠
作者：厉鹗
朝代：清
体裁：五言律诗

文酒极流连，论交三十年。毁家因任侠，失意托婵娟。竟傍要离冢，难归范蠡船。只鸡何日奠，春树隔吴烟。
二哀诗 其二 余葭白
作者：厉鹗
朝代：清
体裁：五言律诗

淮海无双士，风流见未曾。诗中语盘硬，醉后兴飞腾。雪屋贫留客，秋房晚类僧。闻归襄汉艇，老病失心朋。
二月一日丹阳舟中初晴
作者：厉鹗
朝代：清
体裁：五言律诗

故国阴弥月，江程晴一朝。流年供浪迹，极目咏离骚。陂暖初青麦，沙明上信潮。熟知春事近，更觉旅情遥。
二月一日汎舟西溪
作者：厉鹗
朝代：清

孤游避妍晴，入艇极凄冷。满空春云生，冥冥垂半岭。花村下微霰，历乱不复整。夤缘出溪口，始见一峰影。犬吠暮烟中，似宿武陵境。怀我同心人，灯青曙耿耿。
二月三日同少穆竹田诸君集湖上题酒楼壁
作者：厉鹗
朝代：清
体裁：七言律诗

湖上群山列画屏，探芳齐上上船亭。春光更比去年早，诗鬓不如前日青。正满水应争淡荡，未开花似惜飘零。鱼羹宋嫂犹遗俗，何事尊中限醉醒。
二月二十七日皋亭山下看桃花二首·其一
作者：厉鹗
朝代：清
体裁：七言律诗

登船出郭即通津，不负佳游及此辰。骀荡年光挑菜渚，支离身事看花人。戏鹅语鸭渔庄静，烟暖天清水寺春。当境底须频吝酒，铣溪如许已成尘。
二月二十七日皋亭山下看桃花二首·其二
作者：厉鹗
朝代：清
体裁：七言律诗

皋亭山下集游船，半载尊罍半管弦。并岸斜看花影倒，落英乱点水文圆。东风不信将三月，往事无多又四年。只有吴娘知可惜，折枝绣满秃襟前。
二月十七日重游洞霄宫探大涤洞天
作者：厉鹗
朝代：清
体裁：古风

振衣浴罢体更轻，竹杖投石声彭觥。空山昨夜龙洗窟，雨过万壑泉纵横。山灵知我有默祷，故遣松风作前导。一峰阴见一峰晴，天柱中央翠于埽。元同先生昔隐居，洞天长锁琅函书。前游日夕未曾到，恨身不得乘飙车。穿尽幽篁履苔石，惊见谽谺洞门坼。童子曾为捣药禽，桃花解笑题诗客。此中日月停两丸，想像九夏尤清寒。微明秉炬触暗壁，古灵题字来寻看。玲珑乳窦隔凡处，路接华阳不归去。有人问我洞中来，为说浮云如柳絮。
二月十七日重游洞霄宫探大涤洞天
作者：厉鹗
朝代：清

振衣浴罢体更轻，竹枝投石声彭觥。空山昨夜龙洗窟，雨过万壑泉纵横。山灵知我有默祷，故遣浮云散萦绕。一峰阴见一峰晴，天柱中央翠于埽。元同先生昔隐居，洞天长锁琅函书。前游日夕未曾到，恨身不得乘飙车。穿尽幽篁履苔石，惊见谽谺洞门坼。童子曾为捣药禽，桃花解笑题诗客。此中日月停两丸，想象九夏尤清寒。微明秉炬触暗壁，古灵题字来寻看。玲珑乳窦隔凡处，路接华阳不归去。有人问我洞中来，为说浮云如柳絮。
二月十七日雨中湖上二首·其一
作者：厉鹗
朝代：清
体裁：七言绝句

催花应不为花愁，点滴疏篷唤出游。太半春云如梦里，寻诗人倚十三楼。
二月十七日雨中湖上二首·其二
作者：厉鹗
朝代：清
体裁：七言绝句

著意船头湿酥雨，生情柳外埽残寒。春怀酒病依稀在，真个花如老眼看。
二月十三日雨中书事
作者：厉鹗
朝代：清
体裁：五言律诗

僻巷无人到，荒沟绕舍分。雨多春半过，蛙怒夜深闻。径草全侵屐，林花乱入云。谁云作诗苦，终愧织帘勤。
二月十九日同耕民间步东郊晚眺沙河
作者：厉鹗
朝代：清

雨多常禁足，及此出郊看。风力暄犹劲，天容霁始宽。波神青栎庙，田祖白茅坛。讵学怀砖俗，班春话好官。村舍留人眼，鱼梁枕水低。林长共澄映，云细得端倪。山影鸣榔远，芦根下栫齐。闲心分物色，坐待日平西。
二月十九日同耕民间步东郊晚眺沙河·其一
作者：厉鹗
朝代：清
体裁：五言律诗

雨多常禁足，及此出郊看。风力暄犹劲，天容霁始宽。波神青栎庙，田祖白茅坛。讵学怀砖俗，班春话好官。
二月十九日同耕民间步东郊晚眺沙河·其二
作者：厉鹗
朝代：清
体裁：五言律诗

村舍留人眼，鱼梁枕水低。林长共澄映，云细得端倪。山影鸣榔远，芦根下栫齐。闲心分物色，坐待日平西。
二月十五夜泛月三潭同穆门柳渔竹田恒公作
作者：厉鹗
朝代：清
体裁：七言律诗

三潭人静烟冲融，兹游奇绝我辈同。千金不买湖月白，一杯独吸春山空。柳边花外有今夕，银烛清歌无此风。赞公房里续前梦，黄鸡莫漫啼悤悤。
二月十五日同人展周兄穆门墓于湖上之青芝坞用皮袭美过张承吉处士丹阳故居韵
作者：厉鹗
朝代：清
体裁：七言律诗

何方清佩逐飞霞，埋玉空山重可嗟。墓下驴鸣犹有客，松阴鹤返定思家。百年大雅存吟草，二月东风滴酒花。猛忆去春同夜汎，短篷曾系水西涯。
二月十六日吴尺凫招同袁舒雯沈栾城符幼鲁赵谷林意林杭大宗丁敬身包家山看桃花
作者：厉鹗
朝代：清
体裁：古风

天公爱花真不错，轻阴为花张帟幕。城南火急三日游，矗矗青山花绕郭。符融喜接如云谈，辛苦京尘乍抽脚。折简邀宾吴季子，能使故人共斟酌。饧箫裙幄柏下集，放眼终嫌少恢廓。提壶取道梵天寺，石塔双标耸莲萼。冈盘径复趾造顶，一上江天忽呈跃。共藉草茵胜氍毹，古号桃关无锁钥。堪矜佳处人不知，我取众遗争大噱。绿杨围屋菜绣畦，千树万树红约略。峭风横起野色暗，恐荡繁英被圻堮。阳侯娱客更有意，酒酣卷地春潮作。分明石家锦障外，摇动软流离一箔。烟中越岫俨彼姝，晚倚娇寒更梳掠。我生穷悴何足嗟，造物供人殊不薄。景倩空为步屧至，林宗漫有同舟约。岂如我辈诗胆顽，解使长云雨还阁。黄鹂三请花不语，散作春愁纷漠漠。
二月十四夜同周少穆胡又乾施竹田吴敦复汪旭瞻施北亭西湖汎月共赋四绝句·其一
作者：厉鹗
朝代：清
体裁：七言绝句

满湖云水湿如灰，直为桃花冒雨来。已拚寻僧寺中宿，峭寒忽见晚阴开。
二月十四夜同周少穆胡又乾施竹田吴敦复汪旭瞻施北亭西湖汎月共赋四绝句·其三
作者：厉鹗
朝代：清
体裁：七言绝句

水静初镕百顷银，游船归尽闭重闉。莫辞蘸甲十分饮，月地花天只七人。
二月十四夜同周少穆胡又乾施竹田吴敦复汪旭瞻施北亭西湖汎月共赋四绝句·其二
作者：厉鹗
朝代：清
体裁：七言绝句

湖上鸣蛙尽属官，青红亭馆亚层峦。东风也似撩诗思，柳外吹来月一丸。
二月十四夜同周少穆胡又乾施竹田吴敦复汪旭瞻施北亭西湖汎月共赋四绝句·其四
作者：厉鹗
朝代：清
体裁：七言绝句

月下看花不肯红，沿堤花影压孤篷。春烟夜半生波面，髣髴青山似梦中。
二月十日同丁敬身金质甫陈江皋登宝石山天然图画阁
作者：厉鹗
朝代：清
体裁：七言律诗

塔下楼开蹑级登，东风聊忆昔游曾。春深城郭浑如画，定里莺花不属僧。人影渐移湖上柳，烟光又绿壁閒藤。留题为纪闲踪迹，只有看山诧最能。
于潜王明府寄白术
作者：厉鹗
朝代：清
体裁：七言律诗

市中何处觅灵踪，满把云腴手自封。药重一丸惭魏帝，蔘誇五叶谢神农。尘区有藉能蠲疾，福地于今可鍊容。为向小窗抄序罢，几时飞舄得相从。
于潜王柘村明府招饮寓斋
作者：厉鹗
朝代：清
体裁：五言律诗

古屋通津外，官闲客复来。危樯依水立，疏树向门开。坐少于潜绢，香馀下若杯。明年天目约，饱看白云回。
五月二十五日艮山门外晚眺
作者：厉鹗
朝代：清
体裁：古风

吴天入时凉似水，裌衣出城三四里。城角远山青半环，分得浓岚落渔市。荒陂缭绍行何求，云影水中凝不收。蓬科谁与作都祭，阴森大树堪蔽牛。几家丛薄径微窄，稚髦闯篱窥过客。棕榈散叶覆深井，薜荔牵丝护攲壁。喜闻田水夜初满，不道瓠花朝更坼。半虹忽堕横一桥，恰当高处风刁骚。四天万绿染未销，峰尖黄鹤如可招，画本髣髴临山樵。深林绝礀藏过雨，山中茅屋愁漂摇。道旁日暮纷惆怅，白荷欲语娇相向，斜倚珠盘踏寒浪。菰蒲低处见船行，弭棹无人能一访。我时小极因废书，消忧起病两有馀。但思临平考古迹，安得汤镇谋村居。朝廷蠲租诏宽大，官府劝农意乐胥。携孥亦可号蚕室，息影颇爱开蜗庐。试歌元丰岁连稔，姓氏何必闻乡闾。
五月二十八日渡太湖至吴江作二首·其一
作者：厉鹗
朝代：清
体裁：五言律诗

千古繁华地，茫茫浸远空。犹传澹台墓，不见吴王宫。一鸟堕寒镜，众山移钓篷。如闻习流战，零落藕花红。
五月二十八日渡太湖至吴江作二首·其二
作者：厉鹗
朝代：清
体裁：五言律诗

孤城绕江色，深觉此生浮。云木秀田舍，水风清客舟。凭阑还放鸭，吹笛更驱牛。许我将家具，林塘卜最幽。
五月二日嶰谷半槎招同人集小玲珑山馆题五毒图
作者：厉鹗
朝代：清
体裁：古风

壁上钩摇长尾虿，守宫善缘供一嘬。之二虫者岂睚眦，以气相制理莫解。爬沙脚手钝不快，皤腹睅目观成败。漫上青冥作妖怪，空使臣仝下阶拜。其旁甘带有即且，蚿虽似汝齧不如。韗人须皮待汝屠，戾虫耽耽中央居。风林夜啸百兽祛，乃与群小为相于。得非以人充饵欤，是名五毒图画俱。命俦连类阴生初，疏帘高馆无沮洳。象形随俗当祓除，演雅聊尔同轩渠。
五月二日生日有感
作者：厉鹗
朝代：清
体裁：七言律诗

又是江南梅雨天，此生逾壮思悠然。矜张久厌宣明面，草泽谁知正礼年。情类疲牛踏陈迹，身如社燕寄脩椽。佳时毕竟推吾土，树外云峰对榻眠。
五月二日集小玲珑山馆观李遵道古木幽篁图
作者：厉鹗
朝代：清
体裁：古风

溽暑集林亭，轩窗喜垲爽。黯惨尺幅中，风枝互偃仰。此君近醉日，晚笋穿幽壤。因依青铜柯，挺挺绝无党。要之气味同，讵作荣枯想。蓟丘名家子，画法不可两。笔传金错刀，格肖珊瑚网。盘根积溜痕，密叶分泉响。题字正癸亥，事与年籥往。驶雨送微凉，偏宜今日赏。
五月十三日同丁敬身游智果寺
作者：厉鹗
朝代：清
体裁：七言律诗

招得吟朋上钓槎，北山来访野僧家。竹阴入寺绿无暑，荷叶绕门香胜花。泉酌参寥寒甃缺，字寻坡老坏梁斜。幽禽不会踌躇意，飞向湖天点落霞。
五月十五日客广陵马半槎招集小玲珑山馆为展重午之会出诸家钟馗画索题予得出猎图
作者：厉鹗
朝代：清
体裁：古风

老馗骏骑风萧萧，一阴生后为夏苗。啸梁之类聚若齿，属目用命无敢嚣。后劲鬇鬡各有执，绳床背负携罂瓢。唐装挟簿似从事，数获且待盛诸簝。前驱何所见，丑怪兼跳踃。或对持赤棓，肃若官趋朝。或牵黄臂苍，或鸣钲吹篍。或建中军鼓，鼘鼘振云霄。或树大将旗，猎猎吹招摇。玄豹或锁掣，豪猪或叉撩。此皆偶中耳，老馗沈机密算惨不骄。半涂突出邅迹虎，相顾动色驰群骁。蹶张在地弩交彀，投石向空距独超。摏喉戈长夹大斧，欲除世害祛伥妖。天宝年閒杨李辈，翼而冠者如虥猫。老馗胡不殪其党，忍使三郎远幸万里桥。今来画里展重午，徒然策勋酌尔桂与椒。
五月十八夜偷儿涉水入室家具顿空戏成集杜
作者：厉鹗
朝代：清
体裁：五言律诗

喧卑方避俗，有迹负前贤。幸喜囊中净，翻令室倒悬。莫须惊白鹭，遥忆旧青毡。反朴时难遇，何如稳昼眠。
五月十四夜红桥王氏园看月同玉井梅沜南圻作
作者：厉鹗
朝代：清
体裁：七言绝句

王家楼子不多宽，五月添衣怯晚寒。树底明蟾树头雨，酒人泥杀曲阑干。
五月晦日作
作者：厉鹗
朝代：清
体裁：古风

孤行但寂寂，流光恒冉冉。岂乏奔竞途，厕足畏嘲贬。屋馀古人书，高逸迹可检。食力慕徐稚，通隐羡何点。苦无上水田，二者附亦忝。归来倏初暑，荆扉白日掩。耽此绿阴闲，养性惟以俭。林风吹葛衣，池影翻筠簟。少焉西山云，屋角生有渰。翣翣雨气来，沈沈夕阳敛。向夜默无言，草际孤萤闪。
亡友吴绣谷墓下作
作者：厉鹗
朝代：清
体裁：五言律诗

赤岸停孤艇，青山对殡宫。平生腹痛语，今日泪痕中。子守书无失，人嗟命不融。淩云埋可得，地下傲三公。
京口闻蝉
作者：厉鹗
朝代：清
体裁：七言绝句

两月乡心不自聊，雨丝初歇早乘潮。一声知了来何处，正在诗人丁卯桥。
人日同陈授衣丁敬身石贞石登吴山用石壁上东坡先生释迦院看牡丹韵·其一
作者：厉鹗
朝代：清
体裁：七言绝句

红妆小队行春时，江山著色供吾诗。坡公健句入苔石，花残石泐公应知。
人日同陈授衣丁敬身石贞石登吴山用石壁上东坡先生释迦院看牡丹韵·其二
作者：厉鹗
朝代：清
体裁：七言绝句

登高今日情难已，不约还成七人矣。嬉游大好同队鱼，何必飞腾千万里。
人日泛舟至龙居湾遵山径入永庆禅院用韦苏州蓝岭精舍韵
作者：厉鹗
朝代：清
体裁：古风

船子俟前湾，路缘松色上。复岭始成误，偶遂登高赏。一公昔经营，流水如在掌。层层苍翠中，梵宇开虚敞。前人旧游处，我辈自来往。门闲花气深，山空禽语响。遣俗暂徘徊，怀贤成俯仰。
人日游南湖慧云寺七首·其一
作者：厉鹗
朝代：清
体裁：七言绝句

南湖春水绿温暾，老柳生稊竹有孙。头白僧闲能引路，斜阳挂处指三门。
人日游南湖慧云寺七首·其七
作者：厉鹗
朝代：清
体裁：七言绝句

登高何处可忘归，古寺梅风动客衣。渐有放生团社约，鱼苗如蚁水初肥。
人日游南湖慧云寺七首·其三
作者：厉鹗
朝代：清
体裁：七言绝句

禅房鸭脚脱层阴，定破关门芋火深。至竟繁华归梦幻，最无人处叫春禽。
人日游南湖慧云寺七首·其二
作者：厉鹗
朝代：清
体裁：七言绝句

钟鱼寥落入新年，玉照堂空剩水田。今日不成煎饼会，粉围香阵忆诗仙。
人日游南湖慧云寺七首·其五
作者：厉鹗
朝代：清
体裁：七言绝句

舍宅裴休事亦勤，披缁王旦谤须分。淳熙年往碑阴在，细读龙华发愿文。
人日游南湖慧云寺七首·其六
作者：厉鹗
朝代：清
体裁：七言绝句

朱崖南去鸟呼风，草木平泉笑卫公。何似试香城北墅，残僧礼拜冷烟中。
人日游南湖慧云寺七首·其四
作者：厉鹗
朝代：清
体裁：七言绝句

莲茎茭叶卧敧斜，水外经寮记斗茶。劫火南朝四百寺，一袈裟地属张家。
人日立春用壬寅年人日雪韵
作者：厉鹗
朝代：清
体裁：七言律诗

佳节翩翩故作妍，新词祝向酒尊边。钗头人胜兼春胜，镜里今年健去年。大有城南刺船兴，行为江上看花颠。苔痕尚积墙阴雪，且殢重衾一醉眠。
人日集施竹田蘋香斋
作者：厉鹗
朝代：清
体裁：七言律诗

蜜炬红销漏下频，非关豪饮拟陈遵。烟中春月大可爱，窗外梅花如故人。一种繁华武林事，百年珍重草堂身。幽坊莫忘重过约，周北张南只比邻。
人日雪
作者：厉鹗
朝代：清
体裁：七言律诗

巧将薄雪破春妍，便有幽禽到酒边。料峭馀寒作人日，寂寥情味逼中年。梅花何处已堪折，柳絮无端早放颠。恶客不来尘事绝，蒙头乞我醉时眠。
人月圆二首 其一 甘露寺怀古
作者：厉鹗
朝代：清
体裁：曲

夕阳江上吴朝寺，曾记昔留题。火焚松径，尘埋莲镬，雨洗苔碑。楼空多景，钟声今古，帆影东西。花开花谢，潮生潮落，物是人非。
人月圆二首 其二 长安某氏废园
作者：厉鹗
朝代：清
体裁：曲

行人指点城南路，往事半模糊。乌衣门巷，平泉树石，金谷笙竽。当时深贮，娘名御史，妾号尚书。而今但有，空池飞燕，破瓦奔狐。
以香橼送西林系以长句
作者：厉鹗
朝代：清
体裁：七言律诗

不羡龙涎出峤南，香林作状补嵇含。橘官浅俗难同调，桂子芳辛许共参。络斗帐中醒夕梦，供横幅畔对朝岚。西风入手微黄处，写寄新诗海岳庵。
仲家浅即目
作者：厉鹗
朝代：清
体裁：七言绝句

荒陂野水漫纵横，一片斜晖柳外明。仲子祠前滴秋翠，凫云峄雨晚来晴。
任丘道中寄汪祓江
作者：厉鹗
朝代：清
体裁：七言律诗

雨挟云阴天四垂，孤城萦策况凄其。绿杨风起狐狸淀，细草烟荒扁鹊祠。剑客于今谁忼慨，马群自昔重权奇。燕南赵北明朝是，秋水茫茫有所思。
任城夜雨
作者：厉鹗
朝代：清
体裁：七言绝句

城上阴云覆酒楼，城边行客苦车休。乡心已逐残春雨，一夜平添汶泗流。
佛屋闲题
作者：厉鹗
朝代：清
体裁：五言律诗

梵夹意萧然，安居不离禅。人依净绿水，地软妒罗绵。已菊将梅候，初霜欲雪天。何妨臂鹰手，自送佛前钱。
佩兮南斋观倪元镇赠邾伯盛静寄轩诗真迹次韵三首·其一
作者：厉鹗
朝代：清
体裁：七言绝句

清诗隶画远人氛，展向晴窗半穗云。却忆当时邾处士，能将寸铁寿斯文。
佩兮南斋观倪元镇赠邾伯盛静寄轩诗真迹次韵三首·其三
作者：厉鹗
朝代：清
体裁：七言绝句

心迹浑如过腊僧，小轩幽对竹鬅鬙。更分白石茶为供，甘受人閒俗眼憎。
佩兮南斋观倪元镇赠邾伯盛静寄轩诗真迹次韵三首·其二
作者：厉鹗
朝代：清
体裁：七言绝句

夜雨菰蒲何处居，居然范缓配倪迂。凭将一语添书品，绝似寒花瘦鹤无。
侍读徐坛长先生八十致仕书来索诗赋寄四首·其一
作者：厉鹗
朝代：清
体裁：七言绝句

风华江左流传别，道脉闽南似续馀。大好玉堂挥翰手，庐陵文字鲁公书。
侍读徐坛长先生八十致仕书来索诗赋寄四首·其三
作者：厉鹗
朝代：清
体裁：七言绝句

曲台集礼聚诸生，远压高斋学士名。头白成书犹有待，儒林依旧属遵明。
侍读徐坛长先生八十致仕书来索诗赋寄四首·其二
作者：厉鹗
朝代：清
体裁：七言绝句

特起孤臣出薜萝，抽簪旋许主恩多。乡人尚惜悬车早，已是悬车十载过。
侍读徐坛长先生八十致仕书来索诗赋寄四首·其四
作者：厉鹗
朝代：清
体裁：七言绝句

杖履萧闲楚水旁，岿然海内鲁灵光。自从酝得诗书味，别具天人一种粮。
信宿溪上巢夜复大雪晓望有作
作者：厉鹗
朝代：清
体裁：古风

清寒山梦惊，晓色上佛幌。披衣俯高牖，的皪带林莽。乱迷荒涂踪，深罨春流响。稍稍杂雰霭，冥冥失诸嶂。昨来渚上游，复此丘中赏。瓶盂有妍净，松竹同偃仰。窙寥观太空，眩花本无象。一庭虚白光，湛寂生妙想。
借秋阁
作者：厉鹗
朝代：清
体裁：四言诗

槛俯峰前，堆蓝曳烟。山灵事古，竹密秋先。一坐倾晷，重游判年。旁行写叶，圣画开莲。
倪穟畴给谏庚申夏日在京师曾作城东访友图并系以二绝句寄金江声副使于上谷盖追写丙申春同访余不值事也江声亦题二绝句装潢成册穟畴癸亥奉使江南殁于太和今春江声归里始得见之感叹不足如数题后·其一
作者：厉鹗
朝代：清
体裁：七言绝句

存殁人閒感有馀，黄门诗画最清疏。长贫孺子今犹是，当日偏多长者车。
倪穟畴给谏庚申夏日在京师曾作城东访友图并系以二绝句寄金江声副使于上谷盖追写丙申春同访余不值事也江声亦题二绝句装潢成册穟畴癸亥奉使江南殁于太和今春江声归里始得见之感叹不足如数题后·其二
作者：厉鹗
朝代：清
体裁：七言绝句

流光勿勿去难回，访友图成事可哀。水竹城东无恙在，喜君头白早归来。
偶出
作者：厉鹗
朝代：清
体裁：五言律诗

偶出天阴淡，城隅地静便。凉云竹枝外，秋水槿花边。陡觉衣棱薄，回看笠影偏。无人见行迹，幽意若为传。
元僧惟则师子林今为齐门某氏园泛舟往访阍者以闺人居此辞焉怅然有作
作者：厉鹗
朝代：清
体裁：五言律诗

名僧遗石在，迢递访前尘。北郭图难觅，东林社未湮。不逢浇竹叟，偏住散花人。怊怅回船处，温风荡绿蘋。
元夕吴敦复招同人集瓶花斋分韵
作者：厉鹗
朝代：清
体裁：七言律诗

寒气犹迟屋角梅，快晴似此亦佳哉。童心忽觉灯前在，客兴多从月下来。旧雨沈沈思剪韭，新诗蔼蔼续传杯。看街帘外天如水，归去谁家笑语催。
元夕大雪集汪秀峰真砚斋看灯分韵
作者：厉鹗
朝代：清
体裁：七言律诗

落落城中几弟兄，春宵又作放歌行。残梅亭角灯初上，飞絮墙腰月自明。甲子晴悭多望岁，鬼方天远伫休兵。老夫把酒殷勤祝，到处丰年有笑声。
元夕集吴瓯亭斋中赋武林踏灯词四首·其一
作者：厉鹗
朝代：清
体裁：七言绝句

即渐冰轮特地圆，几年无此好灯天。若教两夜添晴色，不负钱王买夜钱。
元夕集吴瓯亭斋中赋武林踏灯词四首·其三
作者：厉鹗
朝代：清
体裁：七言绝句

诗人家住荐桥街，处处看灯此处佳。翻破存斋新乐府，底须碧玉拾遗钗。
元夕集吴瓯亭斋中赋武林踏灯词四首·其二
作者：厉鹗
朝代：清
体裁：七言绝句

闹蛾丛里斗新妆，去点吴山十庙香。学得吴中低髻子，阿谁百媚在中央。
元夕集吴瓯亭斋中赋武林踏灯词四首·其四
作者：厉鹗
朝代：清
体裁：七言绝句

双柳垂鬟竹马迎，映纱笼烛最轻盈。儿童也识熙朝盛，一色春旗写太平。
元夕雨中集吴敦复瓶花斋分得何字
作者：厉鹗
朝代：清
体裁：七言律诗

佳节悤悤偻指过，故人有约共婆娑。杯中酒劝迂辛似，席上诗如小庾何。听雨帘栊灯影飐，冲泥巷陌屐声多。翻思旧日经行处，看遍交枝万眼罗。
元日对雪
作者：厉鹗
朝代：清
体裁：七言律诗

闭户焚香宴坐中，旧寒著意恋东风。无人可造真闲日，有雪相娱此老翁。竹色低迷三径白，松明张王一炉红。朝来冻笔呵初试，学写宜春帖未工。
元日试笔
作者：厉鹗
朝代：清
体裁：七言律诗

手搔短鬓感流年，起向东方未白前。后饮酒巡烦杜举，少成文字笑唐捐。寿亲无量须依佛，贫我何私莫问天。跬步出门春浩荡，好诗都在柳梅边。
入桃花坞至山半观龙潭中有蜥蜴数头咸淳临安志所云水瓮也
作者：厉鹗
朝代：清
体裁：七言绝句

钵里何年咒蜿蜒，入厨剖竹走涓涓。痴儿不识神龙宅，只道山中一斗泉。
入河渚泊古梅花下
作者：厉鹗
朝代：清

春水何缓缓，入浦挐音徐。隔林度山雪，阴云晦潭虚。摇飏不逢人，几曲心悄如。著船梅花根，厓冷苔痕馀。脩篁映寒色，纷然月生初。粼粼影欲流，旷望通前渠。忘言寄物外，独往仍相于。日夕风更起，髣髴揽我裾。
入瓜州城爱其多水竹之趣忻然成咏
作者：厉鹗
朝代：清
体裁：五言律诗

收港芦分界，城隅进艇初。平生苦行旅，随地爱幽居。潮水侵篱满，江云入竹疏。谁家开草阁，借我著丛书。
入秋酷暑七月十二日晚风月甚清遂有凉意
作者：厉鹗
朝代：清
体裁：七言律诗

新凉有情助独吟，萤影熠熠照堂阴。秋声满帘那可觅，明月出树如相寻。今我不乐岁云暮，古人已往谁嗣音。扁舟后夜汎湖去，惊起老鹤横西林。
入花坞遇雨度藕香桥憩法楞庵
作者：厉鹗
朝代：清
体裁：古风

瓦亭标路口，两山夹嵚崟。重过二十年，望岫盟我心。密竹远无极，微径劣可寻。清霁昼常暗，况乃覆春阴。雨来法华顶，云埋精进林。度桥洒空礀，浓青集衣襟。忽逢惜笋僧，导入精舍深。杉桧郁当户，小阁相窥临。幽涓落断壁，交作微妙音。并无去家愁，欲拥冰床衾。始知净名室，可以听涔涔。
全谢山喜饮苦酒诗以嘲之
作者：厉鹗
朝代：清
体裁：古风

大户饮嗜辛，小户甘是取。君户大小閒，奈何好饮苦。前身天酒星，匏瓜乃为辅。生成东野肠，百觚堪一赌。剉檗供酿材，咀苓付曲部。醉中不攒眉，起作鸲鹆舞。其味尽入心，驱向笔端吐。诗苦与俗违，文苦致身窭。五行性有偏，恶旨讵劳禹。祗应独酌谣，添入窦苹谱。
八归·隐几山楼赋夕阳
作者：厉鹗
朝代：清

初翻雁背，旋催鸦翼，高树半挂微晕。销凝最是登楼意，常对乱波红蘸，远山青衬。不管长亭歌欲断，渐照去、鞭痕将隐。想故苑、燕麦离离，满地弄金粉。何况春游乍歇，花愁多少，只恼黄昏偏近。冷和帆落，惨连笳起，更带孤烟斜引。误雕栏倚遍，霁色明朝也应准。无言处，望中容易，下却西墙，相思人老尽。
八归·隐几山楼赋夕阳
作者：厉鹗
朝代：清
体裁：词

初翻雁背，旋催鸦翼，高树半挂微晕。销凝最是登楼意，常对乱波红蘸，远山青衬。不管长亭歌欲断，渐照去、鞭痕将隐。想故苑、燕麦离离，满地弄金粉。何况春游乍歇，花愁多少，只恼黄昏偏近。冷和帆落，惨连笳起，更带孤烟斜引。误雕阑倚遍，霁色明朝也应准。无言处，望中容易，下却西墙，相思人老尽。
八日集施北亭斋中
作者：厉鹗
朝代：清
体裁：七言律诗

一棹河桥践宿盟，新年转见旧交情。诗过人日阴犹在，帘受东风雨易生。魁陆羹材关节物，卷波酒令入春声。尊残又送蘋洲别，无数青山逐夜行。
八月一日让山上人招集南屏山楼看雨分韵
作者：厉鹗
朝代：清
体裁：七言律诗

俯视僧楼但云气，满林飞雨搅秋怀。平沈远岫墨初泼，净洗明湖镜乍揩。凉向松窗分白衲，湿愁萝径阻青鞋。黄妃塔畔空濛里，记取炊香共午斋。
八月二十五日病起吴敦复邀同宣城沈丈樗崖符幼鲁施竹田王麟徵赵诚夫汎湖
作者：厉鹗
朝代：清
体裁：七言律诗

八月杭州好天气，病馀来上汎湖船。西风为我健诗骨，鸥鸟狎人如水仙。白发交游几辈在，秋阴酬倡十年前。四山凉翠滴杯底，看敛斜阳雉堞边。
八月十七夜吴瓯亭招同人集吴山看月分得风字
作者：厉鹗
朝代：清
体裁：古风

今年阴雨秋正中，重修玩事开晴空。吴刚斫却桂花朵，清光要与朋侪同。伍子山头试飞步，石阑干外何迷濛。万家楼阁堕烟海，但见几点疏灯红。羽人把酒劝客醉，吹笙更唤双玉童。曲终老眼忽摇荡，霜轮渐上沧𬈑东。一痕碾缺势尚满，古时不见今安穷。恍然置我素鸾背，乘此浩浩青冥风。下视城郭皆倒影，微茫莫辨江山雄。平生每笑尘世隘，胶胶扰扰如蠛蠓。虚明无碍拓胸次，群仙招手蓬莱公。只愁沦谪任游戏，依旧石畔闻鸣虫。三更露下且归去，回头碧树窥玲珑。
八月十五夜对酒作歌
作者：厉鹗
朝代：清
体裁：古风

院宇霁夕气，圆镜初徘徊。纷纷流汞泻青桂，颢颢白露凝苍苔。既佳光景惜芳夜，何用丝竹鸣相催。眼前无二豪，即时有一杯。天上愁浪寄，地下忧空埋。倚门抗脏亦徒尔，置身或在才不才。淋浪剧饮自起舞，寒辉滉漾侵衣来。妖蟆决吻吾且待，仍看向晓无纤埃。
八月十八日同丁敬身游龙华寺寻石壁上宋人题名登慈云岭观永寿院宋仁宗佛牙赞吴越摩崖篆字
作者：厉鹗
朝代：清
体裁：古风

城南丁隐君，嗜古有神契。山心本清虚，诗骨不柔脆。约我缘江行，骄阳竹伞蔽。逦迤峰覆釜，参错树排荠。斜径通烟萝，仰见岩壑丽。双林昔傅公，全身此中瘗。渔竿亦通禅，萧散久顺世。入门松影转，殿址秋草翳。释子茅盖头，供客馥丛桂。举似藕丝灯，莫辨萧氏制。唯闻苍壁下，古字遍深锲。惊喜极逾量，线路怵子细。披荆复拜竹，习勇我能继。下窥临伏槛，上觑攀埤堄。向无剜苔人，堙没八分隶。弓韣祠高禖，牲玉祀上帝。卦塍遗圜坛，仁祠想礼蕝。其他纪游者，北南宋更递。完好十得五，姓名屈指计。汗简不可磨，沈碑反为赘。犹令后来辈，抉剔认书势。体劳坐少休，拭汗翠沾袂。岭路近见招，馀气鼓尤锐。江色悬虚寮，泉花滴螺髻。仁皇颂金骨，排儒说滋弊。大书摩云根，作伪殆如寱。伟哉武肃勋，伐山行旅惠。不独筑塘木，爻合既未济。森然垂玉箸，尚纪卯申岁。英雄肯臣贼，图霸聊自卫。首题砀山朱，如裂昭谏眦。所得俱不訾，何啻三品币。重来携匹纸，毡椎拓次第。当作天龙游，穷搜发幽滞。九日以为期，勿怅岩扉闭。
八月十八日同敬身观潮
作者：厉鹗
朝代：清
体裁：七言律诗

西风吹客出重城，乘兴聊为江上行。买酒旗亭望山远，焚香野庙拜潮生。喧呼儿女秋誇雪，浩荡龟鱼晚弄晴。欲学卢郎无赋笔，老夫胸次尚峥嵘。
八月四日同沈绎旃幼牧汎舟后庄漾游上金寺
作者：厉鹗
朝代：清
体裁：古风

西风卷天云，水物览澄霁。轻舟屡攲侧，秋渚转迢遰。菱丝罥波镜，柳影出峰髻。渔情满蒹葭，诗思落空翠。向来境已迁，弭楫到初地。寂寂莲宫开，阴阴松子坠。静息僧𧚮喧，古见佛伞毁。寻涧咽复流，披篁乱无次。虚旷绝尘机，飒沓惊凉吹。将还重裴回，落日在岩际。
八月四日晚雨极凉
作者：厉鹗
朝代：清
体裁：古风

急雨淮上来，沈沈暗楼堞。须臾风引去，秋星照凉叶。孤客坐悄然，愁思纷重叠。谁与话流光，熟衣先在箧。
公路浦即目
作者：厉鹗
朝代：清
体裁：七言绝句

僛僛水柳细成行，荷叶无花亦自香。行过江淮恶风浪，幽情忽到小池塘。
六十生日答吴苇村见贻之作
作者：厉鹗
朝代：清
体裁：古风

我生少孤露，力学恨不早。孱躯复多病，肤理久枯槁。干进懒无术，退耕苦难饱。怅下第温岐，归敝庐孟浩。风尘耻作吏，山水事幽讨。结托贤友生，耽吟忘潦倒。流光去若驰，年境已至老。赠言感君意，璜琮藉文缫。生辰与我同，壮盛君自好。君如初阳升，积渐满晴昊。我如炳烛微，馀光近衰草。荣名无足凭，里曲岂堪宝。三复诵君诗，惭汗满怀抱。
六月一日午睡梦程友声醒时见壁上悬垂虹舣棹图乃友声为余作者
作者：厉鹗
朝代：清
体裁：古风

守穷故乡居，畏暑蓬户闭。风幔小眠斋，借作凉云翳。故人千里驾，良觌已隔岁。落落知无营，不问别来计。茶果俄欲陈，惊起厌蝉嘒。睨壁得新画，一角题字细。帆色入渺茫，峰远秀于髻。写我汎春寒，长桥望云霁。烟墨关性灵，绝境得精诣。始悟梦为因，匪直思发嚏。
六月二十二日云亭明府招同鹿田江声诸君集复园分韵
作者：厉鹗
朝代：清
体裁：七言律诗

郁郁连朝不可任，得来池馆洗烦襟。隔城山雨到荷叶，度槛野蝉嘶柳阴。早疟已随纨扇减，晚凉应共茗杯深。清风携自兰亭长，只有闲鸥识此心。
六月六日舟中寄查莲坡
作者：厉鹗
朝代：清
体裁：七言律诗

六月六日寺前闸，客子枯坐愁书空。岱云肤寸几时合，汶水涓流何日通。岂有诗篇传济北，漫将米价问江东。美人咫尺劳相望，尚隔津门烟树中。
六月十五夜纳凉作
作者：厉鹗
朝代：清
体裁：七言律诗

停待江城暑气清，钟疏漏断欲三更。月明不见星河影，梦醒微闻梧竹声。爽处身疑作寒玉，慵来心未忆秋檠。空帘小院无人到，起看盆荷带露倾。
六月十日同丁敬身石贞石游龙兴寺观唐开成二年陀罗尼石幢为处士胡季良书
作者：厉鹗
朝代：清
体裁：古风

凉飔洗河桥，斜景笋鞋踏。青豆垂墙匡，古寺门半阖。千年十宝地，湫隘屋庐杂。九曲何处寻，废堑产鸣蛤。石幢妙章草，下有舍利纳。立神捧莲趺，光气夜喷欱。遂令妇子栖，俨化栴檀塔。吾侪好奇癖，往往臭味合。丁君尤勇锐，辩證纷馺遝。乍睹增双明，久读绕三匝。濡纸脱其文，可供硬黄拓。问年值唐季，逾历几膢腊。城中易黑灰，此独未摧拉。莹无苍藓生，古色对磨衲。许醉声闻酒，乘月再提榼。
冒寒胏疾复作偶误食肉委顿数日意不如菽乳之佳也四叠前韵寄敬身高士索和
作者：厉鹗
朝代：清
体裁：古风

邹平鍊珍厨，惟数脍与鲭。我辈酸寒句，俗子休嘲评。物小义斯大，春丽兼鲸铿。食时持五观，无如菽乳精。往苦徐家胏，不饮疾亦并。得风辄呀呷，晏坐妨幽澄。烧猪偶在御，鼓颊如梨赪。比日废中餐，药碗琉璃盛。何惜三钱握，买取片玉烹。似择水中乳，法味难强名。淡成等良友，美疢违伤生。况复诗家景，每工说晓行。釜摇壁灯短，店开山月清。异彼老饼师，有暇唱渭城。执爨雾中花，力作助吴嫇。因思售者劳，胜贫匪期赢。而我晚失学，久负荒鸡声。投箸起三叹，愧此空屏营。
冬夜泊八赤怀施自勖
作者：厉鹗
朝代：清
体裁：七言律诗

一番新寒客路中，墨云零落水天空。故人将近似江月，小艇独眠多野风。五亩未蒙行役力，半生微有著书功。明朝相见姑胥郭，岁晚心期讶许同。
冬日同东扶游凤凰山
作者：厉鹗
朝代：清
体裁：五言律诗

故宫何足问，佛宇亦摧残。本以尘缘幻，来将道眼看。江山迎小雪，竹树逼清寒。双雀寻苔啄，飞飞下井阑。
冬日同云亭江声瓯亭竹田集吴山延庆道院分韵
作者：厉鹗
朝代：清
体裁：七言律诗

丹房重到路依稀，共倚阑干客思微。半郭楼台横杳霭，一湖林岫入烟霏。天将雪意供诗本，梅送寒香上道衣。安得凭虚吹铁笛，坐看人世玉尘飞。
冬日同人游广陵北郊作
作者：厉鹗
朝代：清
体裁：古风

出郭少尘事，短晷殊清嘉。轻冰犯孤艇，败柳何鬖髿。舍之度蜀冈，一径萦修蛇。环溪有小筑，宛似甫里家。不放能言鸭，但种淩风花。新舂饱香稻，馀力穷幽遐。偕行陶谢手，画意看盘车。人影残阳里，轣辘谁能遮。纡回堡城曲，高下新塘洼。往者李铁枪，于此纷攫拿。临安运未毕，红袄归泥沙。晚入铁佛寺，竹间见馀霞。老僧指废殿，犹以杨吴誇。英雄三十六，寂莫盘昏鸦。何况墟墓间，陈人去如麻。茫茫识谁氏，既朽同浮苴。吾侪称达者，野饮兴倍加。吟作随意诗，醉墨风中斜。
冬日同友人集倬云禅师方丈
作者：厉鹗
朝代：清
体裁：五言律诗

故林初起疾，谢寺复相逢。落叶遍深院，寒云过断钟。净蔬充一食，乡思在诸峰。别去经龛闭，安禅禦凛冬。
冬日杂诗二首·其一
作者：厉鹗
朝代：清
体裁：七言绝句

霜酣槲叶一村明，茅屋高低烟火生。多事墙头乌臼鸟，夜阑相答纺车声。
冬日杂诗二首·其二
作者：厉鹗
朝代：清
体裁：七言绝句

水边僧屋刹竿双，饥鸟窥人上石幢。解向西风吟落叶，黄金合铸贾长江。
冬日移寓葭白斋中二首·其一
作者：厉鹗
朝代：清
体裁：古风

城边乌尾排樯竿，楚天尽处吴天宽。南商北使津鼓竞，岁晚谁道川涂寒。客床高坐自偃蹇，束书不观目空睅。筛筛尚阻西上鱼，体中何如强眠饭。
冬日移寓葭白斋中二首·其二
作者：厉鹗
朝代：清
体裁：古风

闲门清寂如野亭，四壁铅椠栖馀馨。诸馀盆盎殊碌碌，古罍洗蚀铜花青。销寒绝唱谁能和，斗柄阑干雁声堕。对床无雨也可怜，君能馆我支颐卧。
冬日重游大涤洞天得诗三首·其一
作者：厉鹗
朝代：清
体裁：七言律诗

笋舆历历数烟鬟，霜槲风篁远近閒。二纪重来添白发，九关依旧锁青山。有丹可驻壶中景，无术能谋世上闲。却笑范零开石匮，尘缘未断便思还。
冬日重游大涤洞天得诗三首·其三
作者：厉鹗
朝代：清
体裁：七言律诗

寻真又过会仙桥，万壑烟霞闭寂寥。溪碓自鸣疑捣药，松风不断学吹箫。臭帤唤醒云根梦，小兆来为帝所朝。玉殿无尘渐零落，紫芝碑在岁时销。
冬日重游大涤洞天得诗三首·其二
作者：厉鹗
朝代：清
体裁：七言律诗

前身名在碧霄曾，十月探奇喜未冰。洞里天低堪倚杵，嵓中岚暗尽篝灯。山书字合仙人识，风佩诗非俗子称。尚忆当年腰脚健，赤城有约试飞腾。
冬日马秋玉佩兮招同葭白祓江寿门廉风西颢江皋集小玲珑山馆限韵时予与西颢江皋将还武林
作者：厉鹗
朝代：清
体裁：七言律诗

谁道天涯乐饮仍，清冬无事集吟朋。留欢短日侵帘额，隔坐疏枝并石棱。乡思酒边怀越酒，旧闻灯下话包灯。物华两地牵人梦，多愧离骚语斲冰。
冶坊浜与竹田别
作者：厉鹗
朝代：清
体裁：六言诗

晓别一声啼鴂，春愁几处人家。记取绿阴流水，石楠似雪初花。
冷泉亭
作者：厉鹗
朝代：清
体裁：五言律诗

众壑孤亭合，泉声出翠微。静闻兼远梵，独立悟清晖。木落残僧定，山寒归鸟稀。迟迟松外月，为我照田衣。
冷泉亭月夜
作者：厉鹗
朝代：清
体裁：古风

望月迎峰庵，已吐鹫岭背。林閒炯积雪，摇影纷琐碎。出门路渐低，步步入幽霭。过桥松露滴，茅屋一犬吠。层峦凹复凸，月尚隐其内。招要坐空亭，万木郁垂盖。泉光动深池，翻疑夜当晦。闻声弥觉静，涧韵杂阴籁。微于交枝隙，忽见鲜云挂。此时各无语，翘首翠屏对。飒然古精灵，髣髴妙景会。烟中客儿句，风外宝公呗。欲留凛生寒，将去如有待。今宵单床梦，犹绕琉璃界。
凄凉犯·庚子十二月二十四日，宿济南敖阳店，寒甚，有怀故园节物，凄然作此解
作者：厉鹗
朝代：清
体裁：词

疏林宿鸟。柴门里、凝尘半榻谁扫。倦程系马，风刀裂酒，雪花欺帽。何时古道。看长倚、敖山翠小。又灯昏、寒星照户，不使客愁少。攲枕寻思处，画句炉閒，印梅窗杳。岁残气味，叹诗人、在家贫好。底事飘蓬，竟输与、蛾儿夜闹。恐明朝、渐看鬓影似暗老。
凄凉犯·庚子十二月二十四日，宿济南敖阳店，寒甚，有怀故园节物，凄然作此解
作者：厉鹗
朝代：清

疏林宿鸟。柴门里、凝尘半榻谁扫。倦程繫马，风刀裂酒，雪花欺帽。何时古道。看长倚、敖山翠小。又灯昏、寒星照户，不使客愁少。攲枕寻思处，画句炉閒，印梅窗杳。岁残气味，叹诗人、在家贫好。底事飘蓬，竟输与、蛾儿夜闹。恐明朝、渐看鬓影似暗老。
减字木兰花·过张无夜花龛
作者：厉鹗
朝代：清

竹垣花架，四面阴阴堪结夏。手捉松枝，君是前身鹤阿师。楞伽堆案，欲话无生谁是伴。久断知闻，一缕茶烟袅作云。
初冬命园丁修剪花木有作
作者：厉鹗
朝代：清
体裁：七言律诗

平生只合闭门居，寒事于今亦有初。荒秽顿芟聊复尔，芳菲可待且姑徐。斸苔预为移梅地，扫叶堪充煮茗储。老去庾郎最萧瑟，小园赋就欲何如。
初夏汎舟至孤山
作者：厉鹗
朝代：清
体裁：七言绝句

弄晴小雨落馀飞，水外西峰未夕晖。满地绿阴春去后，幽禽犹道不如归。
初寒
作者：厉鹗
朝代：清
体裁：古风

尘务经人心，思如眢井涸。双毂转不停，凄飙陡然作。古人期立名，啖尽畏貒貉。千秋万岁后，遗迹付寂寞。何当携酒瓢，东郊看黄落。直追斜川游，不羡爽鸠乐。
初寒著敝羊裘戏作
作者：厉鹗
朝代：清
体裁：七言律诗

一领尨茸历十霜，西风重见出空箱。忍寒贳酒无多直，穿袖吟诗定几章。败絮何惭拥王霸，险衣今笑裹周郎。渐看不隐山肩瘦，万丈虚言盖洛阳。
初晴晓行湖上
作者：厉鹗
朝代：清
体裁：七言律诗

一年难得是春晴，落尽梅花始出城。半白烟横山淡冶，初黄柳照水空明。自披絮帽寒犹峭，才上篮舆趣便生。底事不教浮艇去，寻僧又过乱泉行。
初秋写怀
作者：厉鹗
朝代：清
体裁：七言律诗

风雨轩窗枕手吟，乍凉晓觉满西林。年光又共草色变，秋思有如云影深。坐对画叉添寂寂，闲寻茗碗试森森。第三桥畔莼香滑，欲动归桡一夕心。
初秋同圣几坐皋园二首·其一
作者：厉鹗
朝代：清
体裁：五言律诗

秋水今何似，平添碧半篙。澄阴交翳树，风色曲通壕。莲飐无多叶，鸥翻有落毛。为驱残暑去，扇影已辞劳。
初秋同圣几坐皋园二首·其二
作者：厉鹗
朝代：清
体裁：五言律诗

三径频过后，烟芜更胜初。难消热客爱，合借野人居。黑蝶秋棠睡，青虫败叶书。不知何所得，归意屡踌躇。
初秋同旭瞻莳庭有兰游西山作四首 其一 坐韬光飞雨轩作
作者：厉鹗
朝代：清
体裁：古风

一雨暑解严，始践西山约。初日翳复吐，秋气满嵓壑。兴来历涧阿，藓磴宛如昨。入门翠阴积，翻觉凉云薄。石龙卧空池，泉根此焉托。坐听丁东音，终古娱寂寞。颔珠不自惜，天乐然疑作。禅老洗声尘，为客幽茗瀹。
初秋同旭瞻莳庭有兰游西山作四首 其三 春淙亭遇雨
作者：厉鹗
朝代：清
体裁：古风

山行非捷径，因雨亦窘步。前峰日尚明，飞洒空涧树。同心二三子，复兹不期遇。桥亭憩华构，目尽嵓洞趣。苔滴佛螺秋，云归客衣暮。淙潺石上水，导我寻微路。
初秋同旭瞻莳庭有兰游西山作四首 其二 入龙泓洞中有小穴僧云是昔人采钟乳处今不可进
作者：厉鹗
朝代：清
体裁：古风

微飔贯嵓腹，生衣凛不胜。短策探龙窟，呀然走怪藤。刳中梦天压，扪壁疑云崩。尽处涌佛座，指点来残僧。阴窦不可测，鳖行谁复能。彷佛千载前，言采鹅管冰。度险入九地，江底穿几层。橹声在头上，隔石唤欲应。此事道真记，秘籍如足凭。奇添好事癖，冷结耽诗症。九逵弥似隘，跬步愁难仍。不比游大涤，飞鼠侵明灯。
初秋同旭瞻莳庭有兰游西山作四首 其四 夜宿松霭山房
作者：厉鹗
朝代：清
体裁：古风

闲房驶雨过，林杪挂星汉。凉深欲添衣，不但残暑逭。蔬盂供细食，花巾奉清盥。相偕静者流，共待疏钟断。夜阑空山黑，月吐翠微半。澄辉漾庭户，秋影互淩乱。露虫鸣始急，坐觉岁时换。人生非学佛，讵免迟暮叹。感此不能眠，裴回以申旦。
初秋有感
作者：厉鹗
朝代：清
体裁：七言律诗

一室呼童净埽除，流尘深锁半年馀。履綦声已销闲砌，粉指痕犹印故书。命似凉蝉偏易断，情如暮雨肯教疏。惊心振触伤心候，正是苕姬秋病初。
初秋雨中汎湖
作者：厉鹗
朝代：清
体裁：七言律诗

湖上经旬两度过，乱云陡顿暗高荷。北峰半没南峰出，日脚斜明雨脚多。岂有吴儿愁荡桨，漫从渔父听鸣蓑。谁临泼墨屏风样，坐看秋风起白波。
别峰庵
作者：厉鹗
朝代：清
体裁：古风

平冈连筠杉，石栈下奔峭。幽林天光入，悽神历众妙。结茅但孤僧，启户延客眺。云此东峰半，微茫见海峤。涛声寒鼍答，烟色断雁叫。浩劫水仙琴，长往任公钓。挥手谢时人，与尔不同调。
功千见示刘松年溪山楼阁图用坡公集中韵
作者：厉鹗
朝代：清
体裁：古风

淳熙小字藏石边，绢素微裂凝尘烟。暗门刘郎呼欲出，鹤归城郭应悽然。刘郎自具擘山手，断续飞下云中泉。重楼面势各向背，地非辋口非樊川。蔽亏绿树露小阁，水纹山影阑干前。消摇白日不待遣，倚枰二叟全其天。寻诗一老独有意，目送去鸟穷幽妍。尤工远势写村落，背崦或有桑麻田。丹青不让李晞古，金碧直压赵大年。画史笔力在盘礡，无取小景争便娟。关门听雨品字坐，焚香埽地曲尺眠。落花将春作昨梦，主人与客俱列仙。只愁青壁太斗绝，画里欲学猿猱缘。莫言此画非我有，他日想见哦长篇。
功千送高丽墨用山谷和文潜谢穆父赠松扇韵
作者：厉鹗
朝代：清
体裁：古风

乐浪松肪薄于纸，一挺昆崙指形似。若教持伴馆中人，风鬟应写婵媛子。知君怜我几格寒，遣送海云生砚山。野人不草外国传，但吟小句菰芦閒。
北亭分得粗字诗未就戏为促之
作者：厉鹗
朝代：清
体裁：七言律诗

绿阴园馆昨经过，洪饮分明似卷波。剩韵巳闻拈竞病，清吟定见和羊何。迟留十手传钞兴，停待双鬟画壁歌。诗将自来多整暇，其如劘垒致师多。
北仙吕·后庭花破子
作者：厉鹗
朝代：清
体裁：词

仙山回磴重，酒楼空翠中。霜落千门树，风清十庙钟。夕阳东，越王何在？鸦翻江上峰。
北仙吕·后庭花破子
作者：厉鹗
朝代：清

仙山回磴重，酒楼空翠中。霜落千门树，风清十庙钟。夕阳东，越王安在？鸦翻江上峰。
北郭
作者：厉鹗
朝代：清
体裁：五言律诗

北郭夕阳外，人家住水西。藤花当户落，荷叶并桥齐。沙碧鸟双下，树凉蝉独嘶。轻絺来往熟，幽兴坐堪携。
北郭归舟即事二首同江声作·其一
作者：厉鹗
朝代：清
体裁：古风

沙尾痕渐没，芹芽已可挑。不见青山郭，舟行雨潇潇。似出新林浦，逶迤向板桥。
北郭归舟即事二首同江声作·其二
作者：厉鹗
朝代：清
体裁：古风

同舟得我友，笑语烟际落。人家闭暮色，灯影穿丛薄。归路喜非遥，漫畏东风作。
北郭纪游四首 其一 散花滩
作者：厉鹗
朝代：清
体裁：五言律诗

当年张外史，此地有行窝。乔木居人少，苍烟废圃多。道心遗外物，身事托樵歌。最好滩前水，春来似熨罗。
北郭纪游四首 其三 妙行寺
作者：厉鹗
朝代：清
体裁：五言律诗

栋宇何年缔，规模压一城。烟霄鶱铁凤，风雨吼华鲸。临水春船集，巡廊午日明。喻弥陀画佛，不见断碑横。
北郭纪游四首 其二 江涨桥
作者：厉鹗
朝代：清
体裁：五言律诗

长虹偃郭外，胜日记偷游。帘卷桥南树，花飞水上楼。客行津鼓动，天远峭帆收。俯仰悲人代，茫茫对碧流。
北郭纪游四首 其四 西马塍
作者：厉鹗
朝代：清
体裁：五言律诗

行遍马塍曲，春风无处无。酒堪浇白石，墓已没黄垆。接树看邻媪，传芭走里巫。移栽入朱户，旧事续潜夫。
北郭舟中同丁敬身汪西颢王麟徵作
作者：厉鹗
朝代：清
体裁：古风

扁舟望皋亭，浅绛色渐分。回首稽留山，馀雪黏空云。乃知向背殊，诸峰若离群。松阴结春霭，冷趣弥氛氲。同游得三子，勇若张吾军。遥拜杜子恭，栖隐尊昔闻。不测古人意，岂异今所云。清言各未已，村钟殷微曛。
十一月一日自西溪汎舟之馀杭
作者：厉鹗
朝代：清
体裁：古风

性拙见山喜，匹如故疾失。馀杭有胜践，梭艇冒凄𩘟。疏林翼霜岸，破屋列烟术。摇兀溪光中，煜煜上初日。平野皆令姿，疏澹状非一。况逢载穫后，田水涸已毕。旷望惬所宜，渐进丛筱密。喧雀迎舟前，幽讨自拥膝。稍稍居人稠，佛刹林外出。西峰若有期，消摇聊短述。
十一月十三日广陵纪事戏答诸同人作二首·其一
作者：厉鹗
朝代：清
体裁：七言律诗

岂是风怀尚未衰，鬓丝禅榻已心灰。恐教人种年来失，又遣香车客里催。名士肯分闲馆贮，词流许借聘钱来。居然添得诗家事，不比金钗二十枚。
十一月十三日广陵纪事戏答诸同人作二首·其二
作者：厉鹗
朝代：清
体裁：七言律诗

廿年书剑两无成，赢得江淮作达名。盛德何伤笑安石，闲情不碍赋渊明。占香梦验消寒夜，为客心酬旧雨声。归到故园春正早，玉梅花映绮窗横。
十一月十二夜月同黄松石张情田散花滩闲步用句曲外史马塍新居韵
作者：厉鹗
朝代：清
体裁：七言律诗

林影滩光静自如，向寒人意转清疏。真疑落木临皋路，更忆浮晖霅上居。烟外有山浑入梦，月中著句未曾书。归来短发飘萧甚，敲火石桥闻夜渔。
十二日同圣几汎西溪暮宿姚氏庄
作者：厉鹗
朝代：清
体裁：古风

溪风吹小艇，竹色过桥昏。幽子赏此意，欲与山鸟言。鸟飞向烟暝，缘流到柴门。丁男解迎客，中妇罗酒尊。莫笑浊酒酸，古道赖以存。烛至月巳上，散步长松根。空山蔼微白，春夜云遂繁。是知岁事初，物候渐可论。余生困栖泊，稍得依田园。溪源接天目，一夜清心魂。
十二月二十五日同穆门瓯亭汎舟至圣因寺访大恒上人用东坡腊月游孤山访惠勤惠思二僧韵
作者：厉鹗
朝代：清
体裁：古风

閒何阔，高士湖，岁云暮矣一事无。出郭见山已如笑，登舟招鹤若可呼。兴来奚暇谋诸孥，白头相觅尘外娱。延缘到寺不十里，爱此水曲兼林纡。沈沈千柱释子庐，阿师晏坐秀且孤。清修凛凛对雪竹，妙句往往传风蒲。出家洵是大丈夫，绳床茶话午至晡。复从绝顶望烟景，洪谷有手应难图。几点绿萼破冻馀，绕树愿为蝶栩蘧。挐音同访邻翁逋，暗香疏影休重摹。
十二月八日敦复招集瓶花斋食腊八粥联句
作者：厉鹗
朝代：清
体裁：古风

岁序何峥嵘，星纪忽已匝。八叶抽尧蓂，五德重汉腊。吟社邀襼联，山馆喜簪盍。浴佛东京遗，设供西竺法。溉釜精作糜，析薪燎以蜡。果兼桧壳肤，米槩升龠合。释之复揉之，载剥还载掐。滤泉力斧冰，蒸馏气焚蒳。汩汩醅汎缸，浓浓乳倾榼。宿办胜咄嗟，早起占噬嗑。坐疑集栴林，围如礼花塔。不待木鱼呼，何烦斋鼓鞳。素瓯满同盛，净馔齐一呷。甘芳滑流匙，磊块利用梜。群喋讶水凫，馀沥施檐鸽。口香闻诸天，腹果傲古衲。利益瞿昙云，家风靖师答。缅思烹谷初，轩后泽溥洽。玉井象昭垂，橐饘纪职纳。人皆依食住，俗始理生狭。贵或糅元黄，三品侈和杂。贫或点齑盐，七宝争嘬嚃。或诡名目奇，料斗说阊阖。或困众指繁，餔歠沸吹欱。缹传放翁诗，膏载叔庠劄。寒持济军饥，晨炊恤僮乏。何如我辈闲，文史共欢狎。蜡饮用上寅，谈议资某甲。岭梅吐萼才，山茶破红恰。骋辞笔纷飞，搜秘神有嗒。节物斗朋笺，故事徵梵夹。流连至纁黄，新月照帘押。
十二月六日大雪初霁同耕民著屐登吴山归检乡先辈淩柘轩集有同瞿存斋吴山对雪诗因次其韵
作者：厉鹗
朝代：清
体裁：古风

天翁戏作冷飞白，一夜钱唐风浪拍。晓来亟上吴山巅，横倚玉阑三百尺。好奇走唤南邻翁，失却江上诸青峰。片云不到尘不到，素华倒射扶桑红。此时酒尽兴未尽，孤屿重湖迷远近。垂竿想像茜衣人，欲觅良工戴文进。曲磴背接乌龙潭，翳松埋石窥茅庵。楼台一色围缟带，耳静已隔交衢谈。岩冰重结阳光暮，枫岭嵯峨凛难度。竛竮屐齿折高寒，惊起饥禽屡回顾。岁华炊黍来堂堂，须琢好句题幽篁。古今清赏递相属，十指肯学悬槌僵。山中老仙观众妙，遗蜕如蝉耻常调。洞门不夜鹤无眠，看雪人归定腾笑。
十二月十七日夜坐
作者：厉鹗
朝代：清
体裁：七言律诗

流光忽忽意腾腾，顾影真如罢讲僧。行夜坊隅微有月，泼寒时节竟无冰。向来朋旧空吟卷，闲里溪山付瘦藤。坐对梅花不成语，十年孤负短檠灯。
十二月十七日雪后沙河写望
作者：厉鹗
朝代：清
体裁：古风

野桥俯川光，微曛隐疏木。馀雪连半阴，遥山自相属。逶迤人城隅，寒色翳空曲。离离被沙草，历历明村屋。应有林栖子，残编时映竹。烟水抱一湾，皓然行径独。罛闲鱼不上，槽鸣酒初熟。毋忧世士知，清境非所逐。
十二月十二日大雪用东坡聚星堂雪韵
作者：厉鹗
朝代：清
体裁：古风

寒空似墨吹云叶，今年真见头番雪。炰羔酾酒任豪奢，拥褐摊书助清绝。渚田饥雁迹欲迷，深雾踆乌足愁折。积盈暗隙晓光早，洒急初更众声灭。风饕旋作怒虎吼，腊残已似脩蛇掣。细填佛刹妙庄严，静检诗材弃华缬。会参老宿问当机，安得清言纷锯屑。有人铃驮犯淩兢，输我芦帘看飘瞥。一篇语奇万口传，明年饼大千村说。江干往事更回首，帆饱长淮思老铁。
十二月十五日雪中同敬身集谷林南华堂观蜀广政石经残本宋廖莹中世綵堂刻韩集作
作者：厉鹗
朝代：清
体裁：古风

园林萧瑟云模糊，䩕角相与寻清娱。南华堂前好水竹，梅枝横出争盘纡。六花高下舞岩岫，似听蟹爪行残芦。顷之洒粉渐照坐，驼裘乌帽主客俱。分茶说饼解寒色，天生一□重屏图。凋年似此颇不恶，况观宝刻开香厨。孟蜀石经仅一卷，张绍文笔严形模。周南疑误辨□字，月令注释亡哥奴。秋壑翘材有首选，特筑世綵临西湖。雕镌韩集称善本，纸墨精好久不渝。降王狎客两寂寞，等为亡国夫何殊。流传幸有经籍在，千秋差免谥至愚。武林城中十万户，纤儿绮榻围温炉。雪中那得二游合，冷淡生活笑异趋。诗成唤起鹿门子，任徐今不居东吴。
十月十三日接叶亭留别金绘卣金寿门符幼鲁全绍衣王载扬申及甫汪西颢
作者：厉鹗
朝代：清
体裁：五言律诗

醵饮非关醉，浩然吟复吟。客心如落叶，遥夜感羁禽。文史耕渔用，春秋保社寻。明朝驴券后，一幅写寒林。
十月十八日同余葭白陈授衣闵廉风游禅智寺
作者：厉鹗
朝代：清
体裁：古风

适闻古寺名，荒远默有会。牵率联臂游，新勇剧动旝。平畴栖馀粮，疏篱择寒菜。年登缓乡思，乐事且人外。坡陀掉尾冈，气压全楚大。因知岷峨灵，小住踞其最。枳关罗高松，落落十数辈。尘耳迷听莹，为我发空籁。远烟老濞城，低帆召伯埭。指点虚无中，晴出山影碎。隋宫宿佛躯，清净掩侈汰。土木非昔时，昼灯黄叶内。亦列千便娟，风竹见舞态。井谷窥深泉，奁镜寒不晦。了知起灭想，无用劳感槩。何来宝志公，跣足入残绘。吴装仅形模，石剥损风带。壁陷眉山书，传刻但茫昧。新苗老叶句，未受诗案劾。迹疑岁月驶，劫换名字在。斗蚁俛人群，放眼寄大块。胡为云萍身，物役自拘阂。暂托贤友生，林坰得佳赉。彼哉稗沙门，慢幢乏应对。此邦重贾雄，馀习被香界。一笑下颓阳，丛雁破霜霭。
午日淮阴城北观竞渡
作者：厉鹗
朝代：清

此日家家唤艇行，一湾野水是新城。无人更说防淮事，烟柳风蒲到处生。惊飞沙鸟两相呼，铙鼓缘流引客娱。不分午风凉似水，为他儿女飐钗符。谁家林际小园亭，过尽豪华物态零。几折虚廊通浅渚，坏桥无柱上浮萍。吟朋应是忆天涯，旧曲樽前小字斜。犹有浴兰遗俗在，晚来间过卖浆家。
午日淮阴城北观竞渡·其四
作者：厉鹗
朝代：清

吟朋应是忆天涯，旧曲樽前小字斜。犹有浴兰遗俗在，晚来间过卖浆家。
午日淮阴城北观竞渡四首·其一
作者：厉鹗
朝代：清
体裁：七言绝句

此日家家唤艇行，一湾野水是新城。无人更说防淮事，烟柳风蒲到处生。
午日淮阴城北观竞渡四首·其三
作者：厉鹗
朝代：清
体裁：七言绝句

谁家林际小园亭，过尽豪华物态零。几折虚廊通浅渚，坏桥无柱上浮萍。
午日淮阴城北观竞渡四首·其二
作者：厉鹗
朝代：清
体裁：七言绝句

惊飞沙鸟两相呼，铙鼓缘流引客娱。不分午风凉似水，为他儿女飐钗符。
午日淮阴城北观竞渡四首·其四
作者：厉鹗
朝代：清
体裁：七言绝句

吟朋应是忆天涯，旧曲樽前小字斜。犹有浴阑遗俗在，晚来闲过卖浆家。
午节贫甚韬甫冒雨以白金十两假我赋此奉谢
作者：厉鹗
朝代：清
体裁：七言律诗

风蒲烟筱翳茅堂，著屐谁知水部郎。三日雨来愁不绝，一流银外义偏长。授经力养分华黍，裹饭深情过子桑。重比木瓜何以报，但将轻薄笑人忙。
半城
作者：厉鹗
朝代：清
体裁：七言绝句

雪消半露翠孱颜，萦尽征涂荦确閒。画看最佳行最险，将车初上大弁山。
卖花声·壬寅立春日作
作者：厉鹗
朝代：清

春信一番新，春水生鳞。春花春鸟尚逡巡。剪就钗头春胜也，添个春人。准拟踏春尘，春色初匀，春风困著小腰身。制就春词知几首，贴写宜春。
卖花声·徐翩翩画扇自称金陵荡子妇
作者：厉鹗
朝代：清

花月秣陵秋，十四妆楼。青溪回抱板桥头。旧日徐娘无觅处，芳草生愁。金粉一时休，团扇谁留。殢人只有小银钩。句尾可怜书荡妇，似诉漂流。
南乡子·题挥扇士女图
作者：厉鹗
朝代：清

思梦髻慵梳，鹦鹉惊回倚井梧。扇影似人人似月，圆初。十六盈盈十五馀。并蒂点红蕖，更有关心好句书。不用近前频掩面，生疏。水院云廊见也无。
南屏山房访让山上人
作者：厉鹗
朝代：清
体裁：五言律诗

经年阻幽践，觅路出高松。湖色浮空曲，云阴过别峰。禅馀寒尚在，话久午初逢。自笑瘦居士，偏宜笋蕨供。
南归夜行赵北口同范希声作
作者：厉鹗
朝代：清
体裁：古风

归人千里指故乡，三更霜雾沾衣裳。有如小儿卧车箱，摇则成梦醒已忘。寒星在水森有芒，仰视毕昴纷低昂。远烟蒙密堤影长，西风策策吹枯杨。参差人语知异方，作事五角与六张。我识此趣如潇湘，菰蒲明灭灯火光。惊起栖雁飞一行，胡不飞去江湖旁。
南归次琉璃河
作者：厉鹗
朝代：清
体裁：五言律诗

一昔都亭路，归装只似初。耻为主父谒，休上退之书。柳拂差池燕，河惊拨刺鱼。不须悲楚玉，息影忆吾庐。
南池拜杜少陵祠
作者：厉鹗
朝代：清
体裁：五言律诗

太息杜陵叟，空垂万古名。文章羁旅贱，身世腐儒轻。胜地迹犹在，荒池风自清。迎神有新曲，读罢一含情。
南浔田烈女诗
作者：厉鹗
朝代：清
体裁：五言律诗

侬住浔溪上，郎家共里闳。掌珠祥入梦，冠玉弱知名。半面期幽壤，双飞誓隔生。朱丝曾约髻，毕命托精诚。
南湖中元夜
作者：厉鹗
朝代：清
体裁：七言律诗

秋逼空街响暗蛬，烟波馆外觅行踪。入怀骤觉风声薄，出海偏惊月气浓。野寺酸文招薜荔，水楼隐语托芙蓉。伥伥悄悄年年事，凉著疏帘第一重。
南湖初夏四首·其一
作者：厉鹗
朝代：清
体裁：七言绝句

不踏看花陌上尘，草堂近卜约斋邻。垂杨水寺残碑在，瘦策宽鞋浴佛人。
南湖初夏四首·其三
作者：厉鹗
朝代：清
体裁：七言绝句

坏垣桃李自无蹊，记得轻船对罱泥。看到浓阴春又夏，人家斜倚采桑梯。
南湖初夏四首·其二
作者：厉鹗
朝代：清
体裁：七言绝句

委巷人归路屈盘，苧衣初试尚嫌单。斜阳半落湖光里，一阵蘋风助麦寒。
南湖初夏四首·其四
作者：厉鹗
朝代：清
体裁：七言绝句

疏放都无客过存，五经篱外曲通村。红蔷十丈开还落，卧读农书不出门。
南湖晚望
作者：厉鹗
朝代：清
体裁：五言律诗

清绝苕南境，晚来归鸟翻。草枯群溆出，烟起乱峰昏。僻邑无驱马，闲农早闭门。丛祠望灯影，神力至今存。
南湖残雪追和句曲外史山居雪霁韵
作者：厉鹗
朝代：清
体裁：七言律诗

隐居佳处南湖上，雪后年年远目凝。转巷山光犹涴粉，入楼柳意半销冰。平分幽事晴沙鹭，老我心情故纸蝇。绝胜萧疏范宽笔，内家休背鹄纹绫。
南湖秋望
作者：厉鹗
朝代：清
体裁：七言律诗

几点城隅接翅鸦，意行乌帽任攲斜。横塘秋水明菰叶，老屋残阳上藓花。渺矣高鸿犹避弋，落然寒事又辞家。南湖多少闲风物，鱼簺谁分一片沙。
南湖雨中
作者：厉鹗
朝代：清
体裁：七言绝句

夹竹夭桃蘸小红，水高鱼沪没芦丛。南湖春物无人管，都付斜风细雨中。
南皮
作者：厉鹗
朝代：清
体裁：七言律诗

南皮城下水湾洄，怅望空寻宴友台。季重子桓俱已矣，浮瓜沈李亦佳哉。百年勋业翻成恨，万古胸襟不易开。我欲临风吊遗迹，片帆正约白云来。
南邻桑屯田韬甫见访兼和移居诗辄赋五言用酬雅贶
作者：厉鹗
朝代：清
体裁：五言律诗

穷居蔽泥水，车迹过从稀。避俗翁今是，栖仁里可归。墙低闻雒诵，门静接深衣。自此陶嘉月，联吟愿莫违。
去年十月舍弟子山举一男未几而殒追感赋此诗
作者：厉鹗
朝代：清
体裁：七言律诗

入手嫛婗即夜光，每因追忆倍心伤。含饴未得娱大母，吟苦何缘学二郎。落落衰门悭雀贺，迢迢贫境想熊祥。再来若似前人事，好拜弧南乞命长。
友人贻频婆果赋谢十韵
作者：厉鹗
朝代：清
体裁：五言排律

是物幽燕贵，雕盘独荐时。芳华存梵夹，蔽芾补风诗。楚楫名空得，唐梯摘易为。乍随笼压骑，还想雨低枝。澹白腮轻柰，匀红颊肖梨。灵根吴客少，俊味细娘知。齿冰临邛渴，香迷下蔡疑。枕函闻逆鼻，瑶席嗅支颐。坠地谁工写，倾筐肯见遗。玉窗春梦里，好好寄相思。
双峰阁
作者：厉鹗
朝代：清
体裁：五言律诗

绝磴盘空出，危峰架屋低。云光在其下，帆影尽于西。身世浮杯似，年华过鸟齐。禅寮容自恣，筇杖约重携。
双桥
作者：厉鹗
朝代：清
体裁：五言律诗

不复缘故道，迟迟望水关。双桥舟楫减，十里浦云闲。陆子逃名早，梁生避地艰。渔郎无所恨，日夕和歌还。
口占待得诗成雪已消足成一律
作者：厉鹗
朝代：清
体裁：七言律诗

待得诗成雪巳消，满湖新水动兰桡。夕阳红送僧归寺，山色青随客度桥。一笑闲名花市酒，百年乐意竹房箫。繁华说尽前朝事，分付高枝鸟语娇。
古荡舟中同大宗圣几江皋探梅作
作者：厉鹗
朝代：清
体裁：古风

小船如瓜皮，可坐兼可眠。春山随我行，澹翠何绵联。竹外一鸡唱，风气太古前。摇摇四诗人，漾入梅花烟。
叨叨令·碧浪湖感旧
作者：厉鹗
朝代：清
体裁：曲

月圆波静苏湾暮，一船两桨横塘渡。秋灯红袖曾偷护，晓妆青镜初回顾。忆杀人也么哥，忆杀人也么哥，重来都是伤心处。
召伯埭
作者：厉鹗
朝代：清
体裁：五言律诗

开帆广陵郡，似别故乡时。古埭传遗事，垂杨系远思。鸣钲估客舫，吹笛女郎祠。稍喜湖天阔，风蒲舞鷾鸸。
台城路·当湖喜晤张今涪别去以词见寄依韵奉酬
作者：厉鹗
朝代：清

柘西尚有词人在，梅边爱听吴语。明镜慵窥，青山欠买，赢得吟情如缕。高阳伴侣。约小醉围炉，孟婆能阻。斜日归鸦，一群寒影向村坞。残年犹是近旅。津亭仍解缆，离恨难谱。横泖莼鲈，东湖烟水，输与渔儿渔女。心期暗许。在第六桥头，酒旗茶鼓。一片春光，快教胸臆吐。
台城路·留宿张龙威艺舫同话丁卯旧游有感用前韵
作者：厉鹗
朝代：清

重来君有搀先卜，灯唇昨宵如语。问讯东湖，年时柳色，犹剩烟中残缕。英游俊侣。叹范蠡船遥，黄公垆阻。一曲南庄，更无人过白云坞。乾坤总成逆旅。化儿多戏剧，颠倒谁谱。风掩閒门，冰凘老砚，绝代空吟贫女。淹留未许。早岁晚天寒，又催津鼓。别梦依依，小楼窗日吐。
台城路·蚕
作者：厉鹗
朝代：清

青萍叶大桐花落，村村又鸣鸠妇。细雨如尘，馀寒若水，蚁动吴奁时候。狸奴聘否。怪生客偏憎，闭门长昼。守定芦帘，三眠三起似人柳。深窗几回罢绣，挽笼钩陌上，亲费掺手。夜屋灯边，晓墙烟外，最怕银筐饥后。心情渐逗。记瓦卦曾占，蔟山将就。待写双蛾，更呼邻女耦。
台城路·题周雪舫运判万夫人八分遗墨
作者：厉鹗
朝代：清
体裁：词

使君高会词人处，霜风正凋疏柳。白雪徵歌，青猿授简，不惜连车沽酒。高情感旧。展翠阁遗函，玉台嘉偶。错落蛟龙，光和体格最清瘦。人间谪来未久。怅芝田路杳，鸾驭难又。伏氏经传，吴家韵写，空绝才华前后。红丝小籀。合长供铃斋，异香熏透。梦井凄凉，一编时在手。
台城路·题周雪舫运判万夫人八分遗墨
作者：厉鹗
朝代：清

使君高会词人处，霜风正凋疏柳。白雪徵歌，青猿授简，不惜连车沽酒。高情感旧。展翠阁遗函，玉台嘉偶。错落蛟龙，光和体格最清瘦。人间谪来未久。怅芝田路杳，鸾驭难又。伏氏经传，吴家韵写，空绝才华前后。红丝小籀。合长供铃斋，异香薰透。梦井凄凉，一编时在手。
叶东宿招同人集德藏寺僧房以食随鸣磬巢乌下行踏空林落叶声为韵分得磬字
作者：厉鹗
朝代：清
体裁：古风

突兀双塔昏，斜阳下荒径。离立僧影收，林叶已无剩。兹游值深腊，吟伴有高兴。作礼观师瘗，环洲微汀滢。残碑不可读，遗恨入烟磬。蜂房自开户，初筵洁早饤。茶声沸庭阴，月色破池暝。微意窅莫寻，清言往如赠。伊余浅学人，久习迦叶听。愿参沧浪禅，勿作小乘證。
叶物斋雅集赋一字至七字诗分得禅
作者：厉鹗
朝代：清
体裁：词

禅。无住，忘筌。随静坐，得安眠。不离文字，已满中边。话堕沾泥絮，心空透水莲。世出世间超绝，想非想处悠然。何须更乞云山衲，钏动花飞结净缘。
叶迎坡信臣陆纡斋耐士招汎东湖分韵
作者：厉鹗
朝代：清
体裁：七言律诗

晴波渺渺鸭头新，比日夤缘不厌频。草色居然迷客子，花光也复恼禅人。湖头旧俗工挑荠，船尾行庖细脍鳞。莫道无山供望眼，天边九点淡螺皴。
叶迎坡陆纡斋鲍咸吉诸君招集南庄探梅
作者：厉鹗
朝代：清
体裁：七言律诗

春到江南早一分，林亭窈窕集同群。巡廊共讶溪痕活，坐石偏忻鸟语闻。几粒松风留旧腊，数椒梅意动斜曛。故园归去辛盘近，回首离情指暮云。
同丁敬身金质甫陈江皋登宝石山天然图画阁
作者：厉鹗
朝代：清

塔下楼开蹑级登，东风聊忆昔游曾。春深城郭浑如画，定里莺花不属僧。人影渐移湖上柳，烟光又绿壁间藤。留题为纪间踪迹，只有看山诧最能。
同丁龙泓过潮鸣寺访大圜上人观戴进画功德诸像立轴残本
作者：厉鹗
朝代：清
体裁：古风

城东结游侣，残腊得清暇。忻兹后梁寺，复驻南宋驾。冰释鱼尾莘，林疏鸟鸣沙。菜甲畦棱斜，山影屋头亚。旁闯白竹扉，中启赤华舍。上人此安禅，苔榻句无价。语及戴画迹，尘网解包乍。迦文失庄严，天女尚娅姹。冠花凹凸裂，衣叶披翻罅。散脂药叉徒，戈鋋俨欲下。又写尸陀林，枯骼瘦堪怕。圆劲意犹存，精彩炯相射。当时修门召，画院定雄霸。赠诗虽有杨，被放无奈谢。人往三百年，一艺妒堪咤。冥搜作佛事，旧观随元化。聊为柯古述，归剪寒灯夜。
同人携茗集张渔川斋中试惠山泉用涪翁韵
作者：厉鹗
朝代：清
体裁：古风

吴客远来好风俱，扁舟载泉兼载书。梅龙贪睡鞭不起，分得数斗纑塘珠。斗茗须斗芳而腴，群贤列坐铛脚如。嗟予微疾不能饮，湖目但思莲子湖。
同人集汪抱朴复园送春分韵
作者：厉鹗
朝代：清
体裁：七言律诗

杨柳池塘十亩宽，绿阴阴处有馀寒。青梅荐酒情何限，白发伤春别更难。绕径残花闲步屧，点波细雨独凭阑。年年迎送常如此，剪烛题诗且罄欢。
同南畹二兄游河渚饮沈晴川书斋
作者：厉鹗
朝代：清
体裁：五言律诗

到来知不易，远近引渔讴。野水中开阁，交芦外倚舟。峰阴含古色，梅冻得清愁。漫比平原酌，高人肯见留。
同吴可堂河渚探梅
作者：厉鹗
朝代：清
体裁：古风

渚中有渚吾旧句，三年重问梅花渡。人不看花花看人，郑老周郎已泉路。同行诗客比水曹，情与梅花如胏附。初过石函三两株，旋转法华千万树。远蔟渔汀未销雪，近遮山屋才开雾。香来竹外逆风闻，枝压桥边舍舟步。繁花乱插天作纸，疏影横眠池是谱。纵饶画手有汤杨，那比春工多活趣。平生万事苦蹉跌，花趁晴看亦遭遇。微吟西日为予迟，游踪又逐寒蜂去。
同吴西林城东看花遇大风戏为长歌
作者：厉鹗
朝代：清

城南看花谁作群，好事竞造丁隐君。城东看花寂寥耳，相待独有吴居士。新花破萼初满丛，沙河浩浩扬天风。已看野渚动平碧，更觉连林摇乱红。提携町疃羡骥子，出没葭薍多渔翁。过桥人似六鹢退，沽酒樽传三雅空。风光如此肯虚掷，闭户先生真可惜。浇花拟向卞公坟，弹丝亦就周家柏。渊明子晰两达人，天地宁非百年客。有足爱踏三家村，有裾不撇七贵门。模糊落日望未已，遥山渲出胭脂痕。今朝风起花鞴扇，莫使迟来花似霰。好将健句当青幡，日日花前一相见。
同吴西林城东看花遇大风戏为长歌
作者：厉鹗
朝代：清
体裁：古风

城南看花谁作群，好事竞造丁隐君。城东看花寂寥耳，相待独有吴居士。新花破萼初满丛，沙河浩浩扬天风。巳看野渚动平碧，更觉连林摇乱红。提携町疃羡骥子，出没葭薍多渔翁。过桥人似六鹢退，沽酒樽传三雅空。风光如此肯虚掷，闭户先生真可惜。浇花拟向卞公坟，弹丝亦就周家柏。渊明子晰两达人，天地宁非百年客。有足爱踏三家村，有裾不撇七贵门。模糊落日望未已，遥山渲出胭脂痕。今朝风起花鞴扇，莫使迟来花似霰。好将健句当青幡，日日花前一相见。
同吴西林汎舟西溪看梅
作者：厉鹗
朝代：清
体裁：古风

缓棹纵遥目，心与春流平。邀侣以事解，得朋因寡营。峰色烟上霁，竹风沙外清。一夜丛梅发，几处山窗明。香中林鸟语，引我沿溪行。积翠点残雪，阴淡寒自生。西崦未云夕，东畬方可耕。稚子肯迎客，花閒启柴荆。
同吴西林泛舟西溪看梅
作者：厉鹗
朝代：清

缓棹纵遥目，心与春流平。邀侣以事解，得朋因寡营。峰色烟上霁，竹风沙外清。一夜丛梅发，几处山窗明。香中林鸟语，引我沿溪行。积翠点残雪，阴淡寒自生。西崦未云夕，东畬方可耕。稚子肯迎客，花间启柴荆。
同啸斋西畴暮游惠山至泉上
作者：厉鹗
朝代：清
体裁：古风

落帆杨柳湾，暮色黯已动。信步入幽翠，山影正如梦。重来非昔俦，光景不可控。沈沈泉涵甃，漠漠云栖栋。嵓桂何处开，妙香时一送。不逢片月生，风弦为谁弄。
同堇浦谢山北郭闲汎
作者：厉鹗
朝代：清
体裁：七言律诗

人生难得是冬晴，随意河桥拨棹声。纵不成游偏有伴，偶然欲出岂无名。因看黄叶商行止，为爱青山当送迎。归去只愁僧舍客，把诗吟向佛灯清。
同家人辈奉老母小饮桃花下作
作者：厉鹗
朝代：清
体裁：七言律诗

园林云霁晓风高，扶掖童孙不觉劳。百叶花宜娱白发，三升酒易典青袍。上书久谢东方朔，结网深怜北郭骚。惟愿年年小寒食，绮霞围醉坐周遭。
同寿门敬身登宝石山天然图画阁予不游此已十四年矣用前韵题壁
作者：厉鹗
朝代：清
体裁：七言律诗

山楼孤绝少人登，妙友同凭记昔曾。林气暖时濛似雨，湖光空里淡于僧。画寻白石无残墨，榜剩樗寮有瘦藤。十四年来筋力减，峰头直上笑犹能。
同寿门游若溪广惠寺是陈武帝故宅
作者：厉鹗
朝代：清
体裁：古风

若溪走玉龙，连山抱千层。水风引到寺，老树青鬅鬙。上巢大觜乌，下络交枝藤。王气久死灰，阴怪争来凭。陈帝起里中，樵牧犹相矜。捣青一旅奋，驱贼如秋蝇。悲哉萧老公，不得顾眇僧。跛奴亦何为，大命归吴兴。此地即丰沛，精爽依禅灯。长爪携淑俪，雉山望云蒸。我来漱井眉，铭辞义崚嶒。传是洗儿日，寒溜汤泉腾。更著辱井戒，不觉欷歔增。可怜马上郎，义愤尤足称。成败有天定，隙为英雄乘。煌煌江左业，从此期恢弘。身后那可料，暴骨摅雠膺。古愁起暮色，闲话同诗朋。循廊土花碧，铃语摇觚棱。
同寿门访长兴鲍西冈明府留宿县斋即事
作者：厉鹗
朝代：清
体裁：七言律诗

闻道吴西俗最佳，扁舟聊复散幽怀。诗人来作长城宰，客子如停小谢斋。落魄自怜仍楚制，荒唐多分续齐谐。淩晨忽起游仙兴，震泽包山讵有涯。
同少穆竹田敦复南漪饮吴山酒楼时桃始花薄暮汎月归诸君送予至西桥别去
作者：厉鹗
朝代：清
体裁：七言律诗

青山绕郭宛游龙，对酒烟光分外浓。春入花枝烧客眼，望穷云海荡吾胸。怀人袖有三年字，倚健身辞九节筇。归艇市桥穿月影，一时笑语最从容。
同尺凫敬身过湖登慈云岭观废石龙净胜院崖上北宋僧冲羽书唐右补阙梁肃心印铭下方家峪寻刘娘子寺已废惟凤凰泉犹存饭于观音洞僧舍而归得诗三首·其一
作者：厉鹗
朝代：清
体裁：五言律诗

招手湖南畔，平芜净可亲。雾窥山半面，水照鹤双身。野艇容茶具，长桥响钓轮。慈云三度谒，也胜埽门人。
同尺凫敬身过湖登慈云岭观废石龙净胜院崖上北宋僧冲羽书唐右补阙梁肃心印铭下方家峪寻刘娘子寺已废惟凤凰泉犹存饭于观音洞僧舍而归得诗三首·其三
作者：厉鹗
朝代：清
体裁：五言律诗

禅栖谁再搆，妃子有前踪。竹影思遗帔，泉根没废钟。饭馀香印断，樵罢漆灯逢。剩得啼乌在，年年怨此峰。
同尺凫敬身过湖登慈云岭观废石龙净胜院崖上北宋僧冲羽书唐右补阙梁肃心印铭下方家峪寻刘娘子寺已废惟凤凰泉犹存饭于观音洞僧舍而归得诗三首·其二
作者：厉鹗
朝代：清
体裁：五言律诗

畏险须扶掖，上头云倒飞。寒林正摇落，幽趣得因依。龙蜕莓崖积，狐踪莽径微。劖铭辨温媪，弹指昔游非。
同张东扶石贞石游云居寺礼中峰和尚发塔
作者：厉鹗
朝代：清
体裁：古风

幽磴无人行，露藓绿相待。倚山为女墙，春物见爽垲。丛深鸟嘤嘤，沙崩石磊磊。长廊据寺胜，酌泉散忧痗。恭闻大导师，岩畔藏落彩。作礼向闲房，真风故常在。选树坐移阴，仰看云意改。游云忽东南，遐心渺江海。
同张妙峰探梅西溪留宿永兴寺
作者：厉鹗
朝代：清
体裁：古风

张侯崇清真，名理似禅伯。可与溪中游，献岁事幽适。扁舟掠云林，侧帽望青壁。寒逗花信迟，丛筱缀疏白。微香闭空崖，阴曀久未释。凄凄烟雪零，黯黯群峰夕。言造独园古，唯有定水碧。西风转澄廓，霁色上鸟翮。纷吾怀故人，存殁感在昔。惆怅依佛灯，孤光照泉石。
同张龙威访陆南香北墅
作者：厉鹗
朝代：清
体裁：五言律诗

北墅幽栖处，闲寻野鸟知。风廊行落叶，烟阁俯空池。官罢天教逸，诗成客诧奇。此中多乐地，漫白几茎丝。
同授衣廉风游建隆寺用沈傅师游道林岳麓寺韵
作者：厉鹗
朝代：清
体裁：古风

淮南访古难尽论，出郭坦迤马可奔。忽闻寺擅大宋号，一林黄叶开祗园。当时李氏此重镇，雕青天子宅相尊。病龙上升帝命改，战功犹忆超何樊。比肩事主赵点检，肯为泥首延朝昏。亲征致烦黄屋驾，禅枝更阅七萃屯。残碑卧地字暗摸，颓垣掘断无三门。山僧去后佛火灭，馀愤夜照荒燐痕。欧史不书韩瞠眼，议论谁复能归根。圭斋别立三臣传，大快人意釂满樽。房陵半㐲瞥眼见，陈桥一诏随风翻。圆通寮中袒背字，重围何术能腾轩。莫言幻境等空寂，纲常足以扶黎元。
同授衣话吴兴旧游
作者：厉鹗
朝代：清

昔年曾记共清欢，水国楼台入夏寒。好事故人分茗供，高情太守借山看。过桥树色浓于画，掠艇溪光染未乾。安得与君常泊宅，更无尘土污毫端。
同敬身东扶过云居寺伤贞石下世
作者：厉鹗
朝代：清
体裁：五言律诗

春色悲人事，松门澹夕晖。昔游同礼塔，今望各沾衣。一病惊才尽，三生向佛归。伤心阶草合，行迹尚依稀。
同方西畴闵玉井陆渟川自纱帽洲江行至青山作
作者：厉鹗
朝代：清
体裁：七言律诗

万顷琉璃一色铺，天教晴意上残芦。乾坤双眼人将老，风最千年世不殊。建业水从全楚下，佛狸祠近暮山孤。明朝期我萧齐寺，还有金焦脚力无。
同栾城耕民游艮山山在城东北高可二丈许盖土阜也旁列古松三四晚风肃然残雪在地卧残碑巳中断读之不甚了了乃元艮山土神庙碑大德已亥绍兴路儒学录古杭沈德章记并书庙不知毁于何时作诗纪之
作者：厉鹗
朝代：清
体裁：古风

皋亭雪未消，数峰粲可数。城阴艮其背，有此山戴土。牵拂无事朋，共探风物古。晚寒闭渔村，斜阳入蔬圃。疏松时一响，似喜我辈抚。徘徊去仍留，断碑记祠宇。惟存猪儿年，髣髴辨某甫。斯人今安在，阅世如过羽。社翁一尊酒，寂寞罢歌舞。明年梨花时，再寻比韦杜。沙河春水生，看客曳柔橹。
同江声东壁瓯亭登吴山西爽阁
作者：厉鹗
朝代：清
体裁：五言律诗

楼倚吴山好，新晴一笑佳。春湖留远眺，名岳贮奇怀。日隐双峰晦，风喧万树霾。呼童扫苔石，题字记曾偕。
同江声可堂龙泓游吴山分得开字
作者：厉鹗
朝代：清
体裁：七言律诗

游人争上最高台，吟赏还输我辈来。白发登山犹却杖，青春入手莫辞杯。梦中鼓吹元宵过，烟外江湖望眼开。为避香尘寻曲径，洞天寒护一林梅。
同江皋饮吴山酒楼怀亡友石贞石
作者：厉鹗
朝代：清
体裁：七言律诗

春风劝客倒鸡缸，楼子临湖正背江。翠潋时时摇远树，睛岚故故入西窗。二豪醉后知何物，此士尘中信少双。石仲容今呼不起，与君狂语倩谁降。
同沈栾城吴尺凫赵功千登六和塔
作者：厉鹗
朝代：清
体裁：古风

江行安微风，回泊龙山下。群峰势蜿蜒，兹塔独淩跨。何年劫烧馀，突兀八窗赭。同游三数人，绿阴爱僧夏。层梯人大幽，初级见颇寡。㩳身盘空云，江色向我泻。三折之字流，随山动平野。东瞩穷剡源，西眺思汐社。帆樯阅兴衰，鱼鸟被风雅。万古一斜阳，欲玩不堪把。塔中有金仙，讵是无情者。
同玉裁大宗集皋园
作者：厉鹗
朝代：清
体裁：七言律诗

缘林映堞境清佳，况复游从愿不乖。人约寒云来别浦，叶和流水出荒街。撷蔬风味追前辈，剪树轩亭换旧牌。好敌玉湖诸胜迹，他时暌隔忆青鞋。
同祓江佩兮游支硎山
作者：厉鹗
朝代：清
体裁：七言律诗

叹息买山无此君，松声犹遣世閒闻。笋舆穿过石门坼，筇杖拨开泉架分。正始风流馀马迹，琅邪人物散乌群。吴娃娇小何知许，剩把春妆点白云。
同秋玉佩兮西颢江皋自京口放船至焦山
作者：厉鹗
朝代：清
体裁：古风

焦山万古色，苍翠撑洪波。比年困行役，东望浮一蠃。探奇藉良朋，不恨时蹉跎。江豚静匿影，高樯指岩阿。竹树渐可分，飞檐压嵯峨。转取寺后道，恐落千盘涡。满载京口酒，吾面未敢酡。莲须有净界，佛事先羯磨。古殿阴不散，绵云覆桫椤。化生欲震动，为少人迹过。门横象山碧，空水相荡摩。众谢乃独往，悄然怀东坡。
同程友声红桥夜汎
作者：厉鹗
朝代：清
体裁：七言绝句

月黑水深荷叶路，凉萤无数绕船飞。与君今夜红桥酒，不负扬州白苧衣。
同竹田大恒让山二上人由九里松入西山坐冷泉亭作
作者：厉鹗
朝代：清
体裁：古风

久隔山中游，妙友欣所从。行行背湖色，罙入春烟重。方袍二释子，邂逅道气浓。平桥得小憩，目尽西南峰。秀色纷然来，相与媚云松。中有不朽语，挹之复无踪。逶迤历翠壑，晴多断幽淙。亭影漾清泚，寒碧鉴心胸。疏梅为我花，芳草正丰茸。徘徊拍阑干，唤起涧底龙。
同筠谷太虚上人游花坞诸精舍十首 其一 精进林
作者：厉鹗
朝代：清
体裁：五言绝句

敷坐是何处，苍雪围青霞。禅心如定水，中满七净华。
同筠谷太虚上人游花坞诸精舍十首 其七 树雪林
作者：厉鹗
朝代：清
体裁：五言绝句

涧东清磬发，随风过涧西。离离覆涧梅，已落开未齐。
同筠谷太虚上人游花坞诸精舍十首 其三 斋
作者：厉鹗
朝代：清
体裁：五言绝句

幽篁不见天，月出影穿漏。照见斋榜题，三点无新旧。
同筠谷太虚上人游花坞诸精舍十首 其九 云巢
作者：厉鹗
朝代：清
体裁：五言绝句

经台烟箨翻，定石风枝扫。一片绿天中，消摇除热恼。
同筠谷太虚上人游花坞诸精舍十首 其二 法楞庵
作者：厉鹗
朝代：清
体裁：五言绝句

当年避雨至，白氎写经寮。门外翠阴合，泉声飞出桥。
同筠谷太虚上人游花坞诸精舍十首 其五 憩锡庵
作者：厉鹗
朝代：清
体裁：五言绝句

泠泠金策声，挂在春浮树。应被树神留，不复更飞去。
同筠谷太虚上人游花坞诸精舍十首 其八 溪饮庵
作者：厉鹗
朝代：清
体裁：五言绝句

斸苔傍溪居，春来泉脉动。喧寂两俱忘，风瓢聊可用。
同筠谷太虚上人游花坞诸精舍十首 其六 眠云室
作者：厉鹗
朝代：清
体裁：五言绝句

风磴折而上，云深年复年。佛屋春寒峭，覆以兜罗绵。
同筠谷太虚上人游花坞诸精舍十首 其十 实相庵
作者：厉鹗
朝代：清
体裁：五言绝句

结茅在峰心，杉竹蔽如舫。茶烟去复还，复飏孤藤上。
同筠谷太虚上人游花坞诸精舍十首 其四 在涧庵
作者：厉鹗
朝代：清
体裁：五言绝句

在涧复在阿，香阁横空起。涧水落天光，时明疏竹底。
同纡斋龙威登宝石山麓望湖复集昭庆寺僧房分赋
作者：厉鹗
朝代：清
体裁：七言律诗

轻阴无雨亦冥濛，出郭招寻一望中。桥外人归山罨画，柳梢船度水浮空。年光会计春将半，笑语留连迹偶同。莫忘僧坊幽事在，酌泉烧笋落梅风。
同西林樱桃花下作
作者：厉鹗
朝代：清
体裁：七言律诗

飘零梅雪一阶平，又见樱桃照眼明。春色相催无俚甚，酒人散尽可怜生。施朱施粉妆难就，非雾非花画不成。只有南朝宫体在，与君相约赋闲情。
同西林游水陆寺追和东坡先生韵
作者：厉鹗
朝代：清
体裁：七言律诗

笑指东坡宿处村，卅年重打老僧门。诗中修竹还依旧，劫外疏花又返魂。龙攫何年香殿坏，乌啼向夕石幢昏。岁残真有幽居味，喜得庞居士共论。
同让师汎湖看新柳
作者：厉鹗
朝代：清
体裁：五言律诗

堤上无穷柳，春来那忍攀。丝长初蘸水，绿浅不遮山。烟态思前日，风情愧老颜。阿师观物幻，相与棹舟还。
同许初观游城北兴福寺
作者：厉鹗
朝代：清
体裁：七言律诗

新晴无伴与经行，元度能消世外情。邻叟谁知左丞圃，野僧不避太师名。疏疏绿竹穿空地，澹澹青山见隔城。漫道贤愚同是梦，党碑千佛至今荣。
同郑筠谷河渚看梅宿郑雪崖北渚草堂
作者：厉鹗
朝代：清
体裁：五言律诗

迢迢小篮舆，直至木桥旁。晴雪一溪影，白云千嶂香。偶逢谷口隐，如过蓝田庄。沿月棹歌去，梅花梦不忘。
同青渠抱朴游惠山
作者：厉鹗
朝代：清
体裁：古风

梁梠日出宿雨捐，主人急唤沿溪船。清尊在船兴已发，剡剡麦秀翻平田。游人爱游较我早，争入柳港吹香绵。名园在眼昔梦到，红桥翠栈相钩连。九龙山色满屋上，妙有流水岩根穿。瑽琤下赴照轩槛，木阴䨴郁堪暑眠。寻源且复入古寺，泉头小阁浮茶烟。百甔汲贮转甘冷，远道拆洗烦烹煎。南泠庐阜味奚似，屈居第二吾犹怜。平生饮水具真癖，烟包雨笠同枯禅。千羡万羡竟陵子，顿爽尘吻宁无缘。道人鹘眼照泉碧，松声为拂膝上弦。罢琴落日我径去，塔影送客东峰巅。
同麟徵敦复西颢曦亮北亭游西溪进舟西堰桥望秦亭法华诸山晴雪
作者：厉鹗
朝代：清
体裁：古风

素色望不穷，连峰出横彴。懿此春霁初，尚果汎雪诺。寒光到天净，日影穿林薄。峦过首屡回，滩浅舟时阁。忆昔探疏梅，未逢飞霙落。及兹剡中兴，冻损万千萼。胜事讵易兼，清游聊可托。下舂对玉屏，相暖有芳酌。
同麟徵西颢瑶圃放舟孤山探梅分得低字
作者：厉鹗
朝代：清
体裁：古风

先春水波动，碧潋明颇黎。群山尽倒影，延缘葛岭西。岁晏竞锥刀，瓮天乱醯鸡。梅花冷笑人，谁踏苍苔梯。风遏船尾住，日薄林影翳。斜窥冰奁色，渐上寒梢低。亭空抚陈迹，事往多触㮰。同来看花客，半作泉下泥。我辈幸身强，浊酒勿厌携。吟袖讶染香，醉墨争题鹥。严城自难越，催归乌择栖。湖烟晚横黛，回首境巳迷。
听嶰谷半查谈泰山之胜
作者：厉鹗
朝代：清
体裁：七言律诗

天孙迥出名山群，奇游历历今始闻。红尘远谢日下客，白石高揖云中君。古来禽尚几人共，雨后秦吴一发分。老我曾吟望岱句，胸中空翠犹氤氲。
吴丈志上七十生日即次其病起韵为寿
作者：厉鹗
朝代：清
体裁：七言律诗

巨手词场老斲轮，天留黄发在衡门。情深濠濮常观物，学邃河汾更有孙。应筑闲坊题大隐，漫论朝士记贞元。长年不用枚乘发，宴坐三田默自温。
吴中有书贾来广陵出古钱三百馀见示刀布正伪诸品皆备汪君祓江拓其文凡四以遗予一曰千秋万岁面有龙凤形一曰长生保命面有北斗及男女对立状一曰斩妖伏邪面有立神一蹲虎一符篆一一曰龟鹤齐寿面无文盖古厌胜钱也暇日装潢成册为诗题后并邀祓江同作
作者：厉鹗
朝代：清
体裁：古风

翠墨手拓圜轮文，空斋宝气歊浮云。我有萧愚子和癖，嗜好与世殊莸薰。雪茧留迹聊饫眼，造自何代谁云云。千秋万岁仅著录，景严好事资前闻。其三吉语擅苍雅，自藉神力通殷勤。下土虮臣但稽首，长生大帝保命君。于瓶解祟光景绝，缟衣青纯年平分。反观阳幕得奇质，龙凤腾霄虎输乙。斗匡首戴声回环，揄袂交裙永为匹。世閒儿女例心忪，雨冷重屏梦萧瑟。乞将后魏五男钱，远胜淮南万毕术。撒之未足慰寒人，佩此端能已愁疾。壮夫也复爱虚名，叩齿清思坐幽室。装成一日百回看，探囊尚有雕虫笔。
吴兴归舟作
作者：厉鹗
朝代：清
体裁：七言绝句

风俗家多具画船，苕山浮碧在门前。自牵贱事匆匆去，不为蘋花住一年。
吴兴月河杂题五首·其一
作者：厉鹗
朝代：清
体裁：七言绝句

炊黍重来负景光，南风草木有馀香。临湖门外舟如叶，看尽青芦十里长。
吴兴月河杂题五首·其三
作者：厉鹗
朝代：清
体裁：七言绝句

菱丝荷叶到阶除，颇羡才人此卜居。惭愧月河为寓客，所闻前事不胜书。
吴兴月河杂题五首·其二
作者：厉鹗
朝代：清
体裁：七言绝句

溪阁谁家有笛声，钓游无处不关情。水云寥落暮天出，青翠数峰城上明。
吴兴月河杂题五首·其五
作者：厉鹗
朝代：清
体裁：七言绝句

燕燕交飞鸭鸭喧，沿波思与故人言。陈郎宾榻知无暇，安得往来杨柳门。
吴兴月河杂题五首·其四
作者：厉鹗
朝代：清
体裁：七言绝句

隔溪灯火晚冥濛，留客空斋赌酒筒。郑重陆家兄弟意，夜凉笑语水光中。
吴山卖卜行为许初观作
作者：厉鹗
朝代：清
体裁：古风

吴山新雨道少人，石龟巷古无风尘。开帘忽与许子遇，白须萧飒谈龈龈。许子才笔清而醇，五经纷纶井大春。屡干春卿不得进，马磨岂疗文休贫。去年束装为客游，一言不合东诸侯。著书自比习凿齿，卖卜定齐颜恶头。我闻四千九十有六卦，孤虚飞伏分成败。何妨俗子握粟求，自见名流摄衣拜。入户空占衔笔蛇，夜深背痒无人爬。老夫如应枯杨象，不羡长安择婿车。
吴山咏古诗二首 其一 麻曷葛刺佛
作者：厉鹗
朝代：清
体裁：古风

寺古释迦院，青滑石如饴。何年施斧凿，幻作梵相奇。五采与涂饰，黯惨犹淋漓。一躯俨箕踞，努目雪两眉。赤脚踏魔女，二婢相夹持。玉颅捧在手，岂是饮月支。有来左有侍，骑白象青狮。狮背匪锦幪，荐坐用人皮。髑髅乱系颈，珠贯何累累。其馀不尽者，复置戟与铍。旁纪至治岁，喜舍庄严资。求福不唐捐，宰官多佞辞。我闻刘元塑，妙比元伽儿。搏换入紫闼，秘密无人知。此像琢山骨，要使千年垂。遍翻诸佛名，难解姚秦师。游人迹䍐到，破殿虫网丝。来观尽毛戴，香火谁其尸。阴苔久凝立，想见初成时。高昌畏吾族，奔走倾城姿。施以观音钞，百定鸦青披。题以朴樕笔，译写蟠虬螭。照以驼酥灯，深碗明流离。供以刲羊心，洁于大祀牺。红兜交膜拜，白伞纷葳蕤。琅琅组铃语，逢逢扇鼓驰。到今数百祀，眩惑生凄其。但受孔子戒，漫书胆巴碑。访古为此作，聊释怪谍疑。
吴山咏古诗二首 其二 铁四太尉
作者：厉鹗
朝代：清
体裁：古风

岱宗长五岳，秩祀百代举。仙释争傅会，幽眇竟难距。临安宋行都，寓祭亦名旅。四尉知何神，封号侯爵序。冶官巧范铁，面目黑如秬。讹传汎涛江，风掀出沙渚。奇事神降莘，里俗文诅楚。慎匪金人铭，诞将木甲侣。唯有避俗翁，皎皎载玉楮。当年著灵功，志在捍疆圉。不为钱可耕，不为釜可煮。愿铸为五兵，廓如埽𤇺炬。报贶重肖形，争传梦中语。斯事略足徵，诺皋傥见许。冲寒过琳宫，虚廊窜松鼠。
吴氏家藏十三银凿落歌为蔚洲作
作者：厉鹗
朝代：清
体裁：古风

秋琴馆里秋窗拓，主人示我银凿落。一一数如琴上星，云是前朝季年作。先世留贻手泽存，石交介寿心盟托。文如丝发镌刻精，制比商周彝鼎各。历时知更几晦朔，请为中金溯其略。神禹梁州陈土贡，银与砮磬齐磊硌。先秦仅充器饰用，汉兴三币旋废阁。朱提大侵赤仄权，唐始蛮乡行渐博。承安宝货铸即成，金溪孝女冶曾跃。轻赍利共粟俱生，变化无端累杯杓。空传白氏梅浆洗，已笑韩公花叶铄。况当千古必争地，江左苍黄事堪愕。史相壁垒未崩摧，高家兵马先焚掠。此时凿落何处藏，鬼护神诃免搜索。至今珍秘深且严，椟以香檀谨扃钥。二分不敢醉明月，十千那肯浇红药。莫教恶客髻中匿，岂使贪夫市上攫。因思古人铭彝器，子孙永宝宜虔恪。君今持已等持盈，沐浴诗书光灿若。为君作歌歌思长，祖德看君更恢廓。
吴瓯亭席上食哈密瓜分韵
作者：厉鹗
朝代：清
体裁：古风

儒生守环堵，封侯徒所羡。云何几席閒，伊州眼中见。伊州近燉煌，瓜美不容选。年年职贡馀，赐出馺娑殿。形长狐得藏，气冷蝇早遣。阿谁转相贻，及此贲文宴。汉家通西域，声教被月竁。要知六师征，讵独为瓜战。衰年安俭腹，登垄荷锄倦。差传辰日种，适市取携便。并刀惊削疐，甘嚼潭月片。珍物匪分宜，踌躇不敢咽。
吴瓯亭招同人集绣谷亭看藤花分韵
作者：厉鹗
朝代：清
体裁：古风

空亭老藤一千尺，高格出屋枝连檐。才过谷雨好晴色，入门蜂子喧声添。春风披猖花烂漫，香气直透邻家帘。当年亭中老居士，芳时招客情所忺。昔游已逐仙梦断，但有遗墨留霜缣。郎君爱此等嘉树，廿年杯酒还重拈。话久飞英坠朵朵，坐来弱蔓摇襜襜。乍疑天女下云际，华鬘䍡𦌉垂蜚襳。珑珑压架閒新叶，青帝弭节迟朱炎。欢场况是害马少，拇阵更数潜虬兼。席中不饮莫如我，看客倾尽知无嫌。更诵淮海藤阴句，感旧满襟清泪沾。
吴长公自梁溪移家来杭用沈陶庵题石田有竹庄韵奉简
作者：厉鹗
朝代：清
体裁：七言律诗

高人雅爱城东住，与我栖迟共一川。相望无多春树外，经过只隔野桥边。栽花更辟三三径，煮茗休寻二二泉。为话越游吟兴在，凉秋重泛镜湖烟。
周少穆招同人游玛瑙寺访后仆夫泉分得无字
作者：厉鹗
朝代：清
体裁：古风

何计足销暑，幽泉时所须。同诣北山寺，况有方袍俱。摇兀荡云水，萧瑟鸣茭芦。入门气象古，松径临平湖。芳公遗甃在，寒碧窥墙隅。当年续前哲，用敢告仆夫。虽非孤山旧，法乳应不殊。至今四百载，充满于僧厨。日汲忘其名，流俗良可吁。主人尚敬客，一斗为我㪺。烹珠兼鍊雪，顿使渴吻苏。惜哉张贞居，小碣今已无。凄然想清音，难觅石上枯。我亦山中人，行当斸甘腴。杨家买阿对，杜老唤獠奴。此策成有日，不假调水符。一笑且置之，相与追诗逋。
和余葭白题唐子畏画韩熙载夜宴图
作者：厉鹗
朝代：清
体裁：古风

韩郎自是江北人，避地去作江南臣。更从江南到江北，便道江南有人忆。归来笑拥名花丛，疏眉小面居当中。千枝银烛照舞影，满堂宾客看惊鸿。门生解事执乐句，燕支拍碎声穿空。酣嬉跌宕君莫笑，一半桃李无春风。宫中唱念家山破，烧槽哀怨传何穷。聊将群婢污名检，此意未必闻重瞳。六如居士不并时，何由户外三更窥。笔㡳故有嫱与施，我不见画但见诗。诗工直疑画逊之，眼饱铅黛嘲贫儿。从来裴休说法为人愿，不妨衲衣乞食随歌姬。
和余葭白题唐子畏画韩熙载夜宴图
作者：厉鹗
朝代：清

韩郎自是江北人，避地去作江南臣。更从江南到江北，便道江南有人忆。归来笑拥名花丛，疏眉小面居当中。千枝银烛照舞影，满堂宾客看惊鸿。门生解事执乐句，燕支拍碎声穿空。酣嬉跌宕君莫笑，一半桃李无春风。宫中唱念家山破，烧槽哀怨传何穷。聊将群婢污名检，此意未必闻重瞳。六如居士不并时，何由户外三更窥。笔底故有嫱与施，我不见画但见诗。诗工直疑画逊之，眼饱铅黛嘲贫儿。从来裴休说法为人愿，不妨衲衣乞食随歌姬。
和佩兮游冷泉亭
作者：厉鹗
朝代：清
体裁：五言律诗

春物已芳柔，西山果始游。泉喧石头雨，亭压树身秋。鱼板诸天午，香灯古洞幽。吟成谁与赏，猿鹤此淹留。
和功千遗敬身流求扇以偿高丽墨之请三用前韵
作者：厉鹗
朝代：清
体裁：古风

排日诗筒递连纸，扇痕一握苞苴似。也知摺叠出鳀人，却胜纤浓埽螺子。往作诗臞六月寒，船回落漈来闽山。动摇更想梅花手，可资谈柄于林閒。
和吴敦复题重得先人旧藏宋刻丁卯集后
作者：厉鹗
朝代：清
体裁：古风

今人号知书，事简效颇速。揣摩盈尺编，姓氏春官录。翩然羾天门，高步嘲宿读。我友绣谷翁，种学耻徵逐。尽出橐中金，万卷购连屋。述作资见闻，校勘穷反覆。同心有数子，牵连乃到仆。渠成亦秦利，借写誇眼福。剪韭论深宵，对榻就家塾。每叹津逮难，散亡思并蓄。翁俄为飞仙，墓拱十年木。有子能继之，衣食自节缩。蒐罗及丛残，更续西斋目。昨去长安游，阅市泪满匊。诗题丁卯桥，手泽喜重复。纷纷纨绔儿，膏粱果痴腹。谅哉坡公言，如倚几折足。插架本无多，易炊只供鬻。淩云当一笑，知勿恨雌伏。
和沈房仲论印十二首·其一
作者：厉鹗
朝代：清
体裁：七言绝句

白玉摩挲卫青篆，虞家题咏陆家收。姓名偶尔存天壤，骑从何知是列侯。
和沈房仲论印十二首·其七
作者：厉鹗
朝代：清
体裁：七言绝句

故瓦苔皴出未央，曾传金粟道人章。时时韦带穿为佩，真乐无如吾竹房。
和沈房仲论印十二首·其三
作者：厉鹗
朝代：清
体裁：七言绝句

兵象轻将汉印论，谁言好古是云门。行閒别署军司马，狂草淋漓诧醉髡。
和沈房仲论印十二首·其九
作者：厉鹗
朝代：清
体裁：七言绝句

追仿虫鱼枉用猜，底须猎碣辨纤埃。祇宜规矩斯冰体，好为偏旁正误来。
和沈房仲论印十二首·其二
作者：厉鹗
朝代：清
体裁：七言绝句

葫芦宫井访斜曛，官印浓摹宣德军。阅过土花钱又赵，绝无屈曲少人闻。
和沈房仲论印十二首·其五
作者：厉鹗
朝代：清
体裁：七言绝句

珍秘永存虚语耳，明昌七印继宣和。世閒名迹俱尘劫，不见袁荆簿录多。
和沈房仲论印十二首·其八
作者：厉鹗
朝代：清
体裁：七言绝句

闭关颂酒属蛾眉，七首夫人擅巧思。不见雉皋双窈窕，书中有女画中诗。
和沈房仲论印十二首·其六
作者：厉鹗
朝代：清
体裁：七言绝句

一自山农铁画工，休和红沬寄方铜。从兹伐尽灯明石，仅了生涯百岁中。
和沈房仲论印十二首·其十
作者：厉鹗
朝代：清
体裁：七言绝句

何震密疏能结构，文彭精巧更纡馀。许徐归李风流在，善谑应推孙太初。
和沈房仲论印十二首·其十一
作者：厉鹗
朝代：清
体裁：七言绝句

贵主当年重品题，劫灰澒洞剩悬黎。皓臣死后良工歇，切玉何人更似泥。
和沈房仲论印十二首·其十二
作者：厉鹗
朝代：清
体裁：七言绝句

绝艺吾乡岂识真，布衣前数顾山臣。城南诗老推能事，肯刻龟螭与贵人。
和沈房仲论印十二首·其四
作者：厉鹗
朝代：清
体裁：七言绝句

四屧争誇白石藏，纷纷钟鼎费评量。好奇更有王都尉，卐字回环吐佛光。
和蒋丈静山九月八日登吴山
作者：厉鹗
朝代：清
体裁：七言律诗

闻道城南载酒游，清江如画远峰稠。不愁红叶明朝雨，先借黄花一日秋。老去情怀无检束，兴来风物即淹留。登高难得鲜新句，搔首真惭赵倚楼。
哭吴丈志上
作者：厉鹗
朝代：清
体裁：五言律诗

北郭幽人住，扁舟数往来。十年交恨晚，终古别堪哀。大药成难待，名山业未灰。斜廊曝画处，尚想立苍苔。
哭吴尺凫
作者：厉鹗
朝代：清
体裁：七言律诗

文阵推排岁屡迁，萧闲台远便登仙。秋湖小醉无期别，老笔新词后世传。公等莫追王武子，梦来犹见石延年。平生一掬知交泪，斗酒相和滴到泉。
哭周穆门
作者：厉鹗
朝代：清
体裁：七言律诗

如君行谊友兼师，一恸秋风草木衰。徵士东冈有周燮，称兄南国只袁丝。莼鲈不返松江棹，山水空留汐社期。偻指交情三十载，九原无路说相思。
哭查莲坡
作者：厉鹗
朝代：清
体裁：七言律诗

燕南耆旧久相推，会面俄成万古哀。漫浪虚充选人去，淹留直为访君来。乾坤刘尹谁知我，湖海陈登未易才。老泪临风何处寄，手书犹在忍重开。
哭汪祓江
作者：厉鹗
朝代：清
体裁：五言律诗

自失芜城友，于君计已三。论交存重诺，经世付空谈。衰白公荣酒，悲黄成式函。寂寥那可见，挥泪满江潭。
哭沈东甫
作者：厉鹗
朝代：清
体裁：七言律诗

曲曲溪云抱隐居，晚年问叶结相于。缁尘别后山河隔，白社生前笑语疏。高允谁为徵士颂，嵇康久作绝交书。箧中纠谬存唐史，尚有儿孙检蠹鱼。
哭沈栾城
作者：厉鹗
朝代：清
体裁：七言律诗

客从蒲坂鬓先彫，几日神游向泬寥。廿载交情兰韵在，一生文采玉尘销。真成方相烦君到，定复巫阳不下招。谁遣斯人竟黄土，山风悽唳葬时箫。
哭王源村丁茜园二首·其一
作者：厉鹗
朝代：清
体裁：七言律诗

平生师友十年閒，雪月花时记往还。原季长贫成白首，应刘俱逝托青山。箧多遗稿从人取，室少孤儿信命悭。北郭西桥同此恨，笛中先后泪潺湲。
哭王源村丁茜园二首·其二
作者：厉鹗
朝代：清
体裁：七言律诗

贾生赋里叹浮休，欲再为欢挽不留。练日人閒谁会葬，伤春地下必相酬。谷音寂寂云无色，神理绵绵水自流。两地明年作寒食，棠梨零落一般愁。
哭赵谷林四绝句·其一
作者：厉鹗
朝代：清
体裁：七言绝句

卅载心交类饮醇，道南宅近更情亲。谁知渐老多寥落，才入新年哭故人。
哭赵谷林四绝句·其三
作者：厉鹗
朝代：清
体裁：七言绝句

徵车同上话晨昏，往事回思一断魂。可惜空摩乌集阙，而今忍见鵀巢门。
哭赵谷林四绝句·其二
作者：厉鹗
朝代：清
体裁：七言绝句

疏泉移岫不离家，扶病犹思踏月华。寂寂西池人定后，吟魂应是绕梅花。
哭赵谷林四绝句·其四
作者：厉鹗
朝代：清
体裁：七言绝句

短笺犹在泪痕多，万事风花瞥眼过。还似修文深巷里，十年残梦唤何波。
哭长城王立夫
作者：厉鹗
朝代：清
体裁：七言律诗

酒杯曾记共秋堂，廿载流年抹电忙。敬礼小文谁可托，著明凶问转难详。圜扉梦噩犹回首，泉穴愁多也断肠。何日水花风叶路，艺香山下吊王郎。
唐改堂使君索和元日之作
作者：厉鹗
朝代：清
体裁：七言律诗

梦觉铃斋冷絮颠，早分春到使君前。朝正尚忆蓬山直，课绩应同韵海传。官盏尝茶民事简，农家探茧物华妍。杨亭谢馆追遗迹，黄阁迟登尔许年。
喜春来·春柳
作者：厉鹗
朝代：清
体裁：曲

初过元夜新黄蘸。刚近清明嫩绿搀。小红楼外拂毵毵。黏画衫，飞絮满江南。
喜迁莺·初夏
作者：厉鹗
朝代：清

竹香新引。渐绿到岸东，荼蘼吹尽。描绣心慵，行棋声歇，长日琐窗清润。閒临小风挥扇，凉思先归松鬓。为谁瘦，亸单衫尚束，春前幽恨。芳信缄密意，蝇字玉钗，待掐榴巾问。斗茗楼前，澡兰屏底，犹记那回眉印。几丝麝煤飞度，山枕天涯翻近。梦催破，听迎梅雨点，敲檐初紧。
喜迁莺·赋赵谷林三十六鸥亭
作者：厉鹗
朝代：清

风蒲低暑。见白羽带波，翻翻还住。阑影摇人，簟文生梦，梦入藕花深处。閒笑泛湖伯越，閒笑啼湘怀楚。晚凉外，动忘机一曲，悠然琴趣。休去寻钓艇，重理旧盟，草合垂虹路。倚扇开襟，调冰脍玉，不问是谁宾主。三十六梯明月，三十六陂秋雨。戏招手，认青天片雪，飞来诗句。
喜雪
作者：厉鹗
朝代：清
体裁：七言律诗

试雪连朝雪已成，弯跧板阁冷光生。斜飞阶面偏多态，白胶池心大有情。炙砚可无今日兴，打窗仍作去年声。水仙已萼黄梅破，共领人閒第一清。
嘉祥书所见
作者：厉鹗
朝代：清
体裁：五言律诗

落日嘉祥县，人家早闭门。如何大陵气，偏照阻饥村。怪鸟兼遥哭，残蝇聚乱墦。二东膏泽遍，犹有未招魂。
四块玉二首 其一 题大涤贝鍊师房
作者：厉鹗
朝代：清
体裁：曲

种药锄，分茶筅。苍桧空堂隐臞仙，碧桃幽径闲寻遍。一柱烟，五洞天，九锁泉。
四块玉二首 其二 沈归愚侍郎天台归过访
作者：厉鹗
朝代：清
体裁：曲

霜满靴，尘侵马。白首诸公恋东华，相逢爱说天台话。蹑峤霞，饭涧麻，吟瀑花。
四月十一日客广陵秋玉佩兮招予同为京口之游晚雨泊舟入高旻寺
作者：厉鹗
朝代：清

龙宫晚沈沈，天人卫庭户。清泠七叶林，几点摩罗雨。门前为通津，方袍自安处。孤塔倒池深，定禽隐花聚。采真具扁舟，信步皆净土。晬容睇如空，心叩寂寞取。
四月十九日药山招同敬身西林集湖舫分得人字
作者：厉鹗
朝代：清
体裁：七言律诗

平湖清霁碧无尘，来作遨头也快人。试挈樱桃蛮榼小，更烹槐火石泉新。鬓丝似我追今昔，山色如君忘主宾。尚惜三潭凉月好，不教回棹采香莼。
四月十五日同施自勖吴尺凫游西山入龙泓洞
作者：厉鹗
朝代：清
体裁：古风

浅夏宜寻山，幽深最灵鹫。言瞻理公塔，浓绿暗晴昼。行幐已十里，地奥峰转秀。石床不暇坐，窈窕入云窦。乳泉排蜂房，其下若悬霤。绝疑秋雨时，溅扑到襟袖。圆穴居上头，晃晃天影漏。照见壁间书，亡国有馀诟。苍然留后鉴，反似神所守。媻姗出别洞，冷袭裌衣透。恨不装轻绵，佛国殊气候。
四月十八日同人汎舟红桥登平山堂送全绍衣入京
作者：厉鹗
朝代：清
体裁：古风

邗沟夏水涨，城阴积深翠。酒舫压草痕，经年还一至。故人四明客，含香识名字。太学待何蕃，少年推贾谊。合并有同岑，絷维情莫比。来听郭公啼，暂为鲥鱼醉。人生赴功名，时乎偶然遂。壮观留长吟，自足千古意。西上陟蜀冈，新亭亦佳致。欧公遗构在，清气激松吹。𠪾茅司徒庙，眺谢司空寺。凉云递疏钟，平楚碧无次。离愁生其閒，纷来不可避。惟愿追前修，远辔从此始。
四月十日湖上作
作者：厉鹗
朝代：清
体裁：七言绝句

爱来湖上作浮家，艇子冲波一道斜。日晚水仙祠下去，青山影里采蘋花。
四月吴淞好二首·其一
作者：厉鹗
朝代：清
体裁：五言律诗

四月吴淞好，天低树压桥。青芦界湖尾，白鸟点山腰。踏水女初嫁，搦鱼童尚髫。令人惭寄食，客思转萧萧。
四月吴淞好二首·其二
作者：厉鹗
朝代：清
体裁：五言律诗

四月吴淞好，商船发更稀。城阴水杨柳，港馥野蔷薇。村熟知尝酒，凉多不减衣。垂虹亭上望，队队晚渔归。
四照亭晓望
作者：厉鹗
朝代：清
体裁：七言律诗

孤屿亭空敛晓烟，裌衣初试斗轻便。诸天宫殿琉璃上，二月湖山锦绣前。红雨欲飞惊宿鸟，碧波不动待游船。诗成散入城中去，破费家家十样笺。
回舟经深潭口至秦亭山下作
作者：厉鹗
朝代：清
体裁：古风

平生尘累少，隔年微意申。及兹共沿越，谢彼风波民。穷幽閒藤竹，值旷迷涯津。春潭易为绿，兼之山气新。青山时近远，乘流凡几转。不见花閒人，惟闻桑下犬。飘飖时气舒，平皛天容浅。篙舟入翠微，枉渚何知返。
园居和蒋丈静山
作者：厉鹗
朝代：清
体裁：七言律诗

市尘抛后称闲居，好结南邻分有馀。迮径相过惟碍竹，小畦旋往欲删蔬。不离板阁池光动，自下芦帘暑气疏。寄语轮蹄驰逐客，清名持较定何如。
国香慢
作者：厉鹗
朝代：清

雨浥芳尘。爱花瓷宝屑，百种芬氲。谁将蜜脾滋味，散作浓春。颤袅微烟犹未，写兰韵、如幻如真。轻翻小银叶，舌本先参，鼻观徐闻。汉宫遗事远，叹寻方难和，按谱偷分。茗瓯初啜，依约搀了馀熏。缥缈华胥一枕，蝶飞来、犹恋梨云。回思殢人处，寄与当时，浣罢罗巾。
国香慢·素兰
作者：厉鹗
朝代：清

路远三湘。记幽崖冷谷，采遍瑶房。仙人练颜如洗，尚带铅霜。窈袅东风摇翠，返魂处、佳珥成行。飘零遇张硕，已堕红尘，还舞霓裳。月中何限怨，念王孙草绿，孤负空香。冰丝初弄，清夜应诉悲凉。玉斲相思一点，算除是、连理唐昌。閒阶澹成梦，白凤梳翎，写影云窗。
国香慢·素兰
作者：厉鹗
朝代：清
体裁：词

路远三湘。记幽崖冷谷，采遍瑶房。仙人鍊颜如洗，尚带铅霜。窈袅东风摇翠，返魂处、佳珥成行。飘零遇张硕，已堕红尘，还舞霓裳。月中何限怨，念王孙草绿，孤负空香。冰丝初弄，清夜应诉悲凉。玉斲相思一点，算除是、连理唐昌。閒阶澹成梦，白凤梳翎，写影云窗。
圣几送漳兰二枝二首·其一
作者：厉鹗
朝代：清
体裁：七言绝句

垣侵薜荔径蓬蒿，零落幽丛梦想劳。忽见微波小翘楚，胜歌二十五离骚。
圣几送漳兰二枝二首·其二
作者：厉鹗
朝代：清
体裁：七言绝句

全枝明玉最清妍，香气常随过岭船。只合诗人熏几席，翠壶回施小乘禅。
圣几饷龙井新茗一器
作者：厉鹗
朝代：清
体裁：古风

松风出竹炉，梦成水火战。新芽适开封，昏睡不待遣。为子手瀹尝，三嗅复三咽。中有参寥禅，风味得正见。
圣因寺观贯休画十六罗汉
作者：厉鹗
朝代：清
体裁：古风

唐人画十六罗汉，笔力独数卢楞伽。休公后起出其上，真容应梦有似忽现优昙花。小篆亲题广明岁，正在江陵传绝艺。禅人请归怀玉山，海众林神盛诃卫。休公不乐依钱王，此画何年流落长明古寺青豆房。殿陊香断印，龛冷灯无光。我昔借观匿不出，却恨俗僧皆哑羊。宰官移置湖上龙宫之宝地，应真一一来高堂。题诗记得欧阳炯，此画依然神貌并。烟煤虽暗墨迹鹿，生绢开张气疏挺。眼净野鹭，肩削枯龟。顶峰岳岳，眉雪绥绥。弹舌咒罢莲叶，齾齿嚼遍杨枝。四十二章经在手，一百八颗珠倒垂。灌瓶高擎褰曷鼻，坐具入定支𤸃颐。圣贤自古秉异相，何况流沙印度相逢时。高情逸格写不尽，更有嗔如破贼三军麾。其閒憩寂皆无语，巨石高松络云雾。中华只识诺矩罗，龙湫雁荡经行多。呜呼，炯也诗，休公画，同在人閒纵瑰怪。我欲追扳力不能，但作低头东野拜。圣因寺里鸣粥鱼，五云长护先皇书。永将玉轴镇孤屿，请看水墨已是七百春秋馀。
圣驾驻跸西湖恭纪一律以当衢歌
作者：厉鹗
朝代：清
体裁：七言律诗

化日嬉游鬓已斑，野臣何幸仰天颜。因遵祖训巡方举，为奉慈闱赐粟颁。羽卫参差依弱柳，箫韶和协绕春山。君王要与民同乐，特许三门夜不关。
坐圣几秋声馆作
作者：厉鹗
朝代：清
体裁：七言律诗

吴水抽帆乍到来，梧桐高馆共迟回。屋头大叶自吟雨，衣上绿阴如染苔。五柳先生虽寂寞，双楠居士不尘埃。明朝知有书船至，珍重荆扉手为开。
坐安隐寺泉上
作者：厉鹗
朝代：清
体裁：古风

亭亭石莲幢，千载标觉路。秧田铺僧衣，松盖引客步。寺门幽且深，泓泉蓄复注。林光射池影，下见金碧聚。疑有神物潜，山鸟不敢污。我来斗茶坐，蠲热欣所遇。想见六月中，行人屡回顾。
坐月冷泉亭赠巨公
作者：厉鹗
朝代：清
体裁：古风

经年不入山，山月喜幽诣。遂随芒履行，出没峰岭际。清光倒泉心，琐碎见松桂。一轮澄孤圆，倚阑胜仰睇。夜深春气和，微风扇明霁。龙宫疏钟断，涧响续迢递。林僧爱迎客，茶瓯暗芳细。何处杂花开，石路杖频曳。
城东落花
作者：厉鹗
朝代：清
体裁：七言绝句

富景园中万树斜，深红萦草浅萦沙。今年病酒无人事，才得工夫送落花。
城北汎舟看菜花同人分韵
作者：厉鹗
朝代：清
体裁：七言律诗

三四吟朋一叶舟，踏青过后菜花稠。连畦金粉雌雄蝶，十里斜阳子母牛。北郭不来游女赏，东风都属野人收。分明佛界周遭外，衬出红桥碧玉流。
城南桃花同人分得流字
作者：厉鹗
朝代：清
体裁：七言律诗

春江明白绕花流，十里晴岚好放眸。红艳正迷前代苑，乱霞微映远人舟。斜川朋好咸来集，杜曲风情不自由。愿倩游丝千百尺，系将西日驻城头。
城曲
作者：厉鹗
朝代：清
体裁：五言律诗

城曲村非远，春深草正薰。池萍生谷雨，墙竹翳桑云。鸟散斋钟罢，风来戏鼓闻。地偏神贶古，童稚亦欣欣。
城西读书杂兴二首·其一
作者：厉鹗
朝代：清
体裁：七言律诗

乌几麡床位置便，此身暂寄亦随缘。且疏应对如高坐，未有神仙学稚川。世路淹回鱼上竹，岁华飘忽鸟惊弦。时时梦到曾游处，溪畔苕花压钓船。
城西读书杂兴二首·其二
作者：厉鹗
朝代：清
体裁：七言律诗

萧然无客似离群，都护边书忽遣闻。计日止戈应送喜，何人磨盾欲从军。湖通旧引穿沟水，城隔犹屯过岭云。谁向寿安坊里问，庐陵风调有遗文。
堇浦归里同诸君过报国禅院池上分得时字
作者：厉鹗
朝代：清
体裁：古风

故人罢官归，水月同襟期。秋声了不闻，如僧退院时。坐石鸟下树，叩槛鱼出池。夕阳没荒城，归去无人知。
堇浦招同诸公凤凰山看桃花作·其一
作者：厉鹗
朝代：清
体裁：七言绝句

春情垂老春醅浓，又被城南花恼公。青山无赖涴红粉，小雨野莺啼故宫。
堇浦招同诸公凤凰山看桃花作·其二
作者：厉鹗
朝代：清
体裁：七言绝句

看花人去愁难寄，一笛花前何限泪。来访西天寺里钟，碧藓蚀残蒙古字。
声声慢·题停琴士女图
作者：厉鹗
朝代：清

帘垂有影，院静无声，谁家待月阑干。两点深颦，分付次第眉山。薄妆乍侻，便低鬟、更自幽妍。心事远，看转将瑶轸，尚怯春寒。只有梅花知得，爱香生弦外，韵在丝前。小立徘徊，肯教流响空烟。人间尚留粉本，不愁他、轻误华年。凝望处，想参横、依约未眠。
声声慢·题符幼鲁风雪归舟图
作者：厉鹗
朝代：清

征衫换色，客枕催寒，川涂自古酸辛。楚尾吴头，风雪独自归人。低迷冻鸥片影，恐吟魂、搅乱江云。远望外，有败芦断竹，何处孤村。莫怪苍山白首，看凄清到此，愁也如君。湿重帆迟，赢得画里閒身。滩空梦回犬吠，正鸿妻、相候柴门。待岁晚，酌椒花、全未是贫。
夏五闲居八首·其一
作者：厉鹗
朝代：清
体裁：古风

始春游广陵，仲夏返敝庐。出如谋食鸟，归似止泺鱼。江湖巳相忘，三叹无定居。开窗延众绿，检我床头书。
夏五闲居八首·其七
作者：厉鹗
朝代：清
体裁：古风

沈髯身鹤立，居心乃淳静。去作长沙游，幸不卑湿病。风健湖口帆，霞送滕阁兴。料君垂橐归，世故巳先定。
夏五闲居八首·其三
作者：厉鹗
朝代：清
体裁：古风

书生赋分薄，一饱走佗郡。淮南米贵贱，曾致杜老问。汎舟及吾乡，是役恤民隐。邻商或不前，曷以周远近。
夏五闲居八首·其二
作者：厉鹗
朝代：清
体裁：古风

冥冥雨响池，戎葵卧无次。南史展一编，萧条有馀思。冶中好贵囚，正以簪绂累。鸣蛙亦复佳，何必当鼓吹。
夏五闲居八首·其五
作者：厉鹗
朝代：清
体裁：古风

借书出北郭，篮舆白莲风。俯仰蓬藋下，诗细复史通。鼓琴赏山雨，不送双飞鸿。冲晦去我远，皓首见此翁。
夏五闲居八首·其八
作者：厉鹗
朝代：清
体裁：古风

今日理生衣，快风收郁蒸。飞蚊强多喙，逐去栖荒塍。茗和月露煮，盘剥青腰菱。试效采菱歌，乡味得未曾。
夏五闲居八首·其六
作者：厉鹗
朝代：清
体裁：古风

小山好兄弟，伻来问消息。正直卸担初，相见吐胸臆。冷泉观雨诗，崩崖与笔力。想见坐闻钟，竹云暗灯色。
夏五闲居八首·其四
作者：厉鹗
朝代：清
体裁：古风

钱唐古城东，幽澹水木趣。故人能勖予，写寄灌园赋。莳蔬利于鬻，荷锄迹尤慕。西山隔城青，白气半为雨。
夏五雨后同意林登隐几山楼望江湖诸山怀功千游华亭
作者：厉鹗
朝代：清
体裁：古风

密树含馀清，平池带微溽。是时积雨断，何以敞心目。高哉君家楼，脩楯俯万屋。翳窗新桐枝，为我剪苍玉。舄下数归云，眉閒揽众绿。正尔山气佳，散作风肃肃。颓阳在衣袂，幽鸟亦相逐。同心念薄游，雕章慰夐独。停琴味幽兰，呼茗煮溪渌。遥知孤吟人，草虫入明烛。
夏初临·初夏雨中同蒋丈静山泛湖
作者：厉鹗
朝代：清

蘸就鱼天，搓成鸥雨，空濛拨擢迟迟。无数蘋花，轻香点破涟漪。远风沿岸斜吹。湿青篷、谁弄参差。湖心亭柳，千条映波，才是愁时。可怜春去，追送今朝，破除酒病，更斗枪旗。帘钉窗眼，曲游俊侣都非。那不凄迷。放残阳、绿过桥西。记苏堤。衣香后船，柔栌枝枝。
夏夜同栾城功千步月南湖
作者：厉鹗
朝代：清
体裁：五言律诗

披衣闻剥啄，萧散步城隈。烦思临湖尽，幽襟为月开。鱼声不知处，荷气偶然来。莫怪无看待，清光送客回。
夏夜同茨檐北亭饮章绪弘南轩以布囊春醉酒钱粗为韵予得第二字
作者：厉鹗
朝代：清
体裁：七言律诗

快风何由决土囊，开轩此夕迎微凉。南花破暝开且落，北斗挂林低复昂。愁里著书准虞氏，酒边暴谑如鄱阳。坐无拘忌可作达，篱外灯青归路长。
夏夜宿清隐庵五更汎舟湖中
作者：厉鹗
朝代：清
体裁：七言绝句

禅榻安心午夜过，出门葭苇响微波。舟人唤起山月堕，棹入藕花风露多。
夏日卧疾诚夫惠杏酪一器作此谢之
作者：厉鹗
朝代：清
体裁：七言律诗

鹅王乳色白胜酥，仙杏为浆雅称无。寒食和饧传故事，鼎娥候火费工夫。口香三日惊犹在，肺气兼旬觉顿苏。珍重携来情不浅，食经端为起诗癯。
夏日巨公以白沙泉龙井雨前茶为贶赋诗以谢
作者：厉鹗
朝代：清
体裁：七言律诗

悠悠林卧昼偏长，畏暑都无却暑方。老去参军多吻渴，朅来禅伯与心凉。泉分晓甔和云送，茗裹春旗待月尝。今日因师聊破戒，松风手泻一瓯汤。
夏日田园杂兴
作者：厉鹗
朝代：清
体裁：七言律诗

绿阴门外乱鸣蜩，畏景偏于此地消。秧动风畦初足雨，荷翻露港慢通潮。声高与客听芸鼓，味苦呼童种酒瓢。无事牵牛著凉处，软红十丈自然遥。
夏日闲居
作者：厉鹗
朝代：清
体裁：五言律诗

畏景何堪出，风前卧簟斜。树阴连别径，草色入邻家。旧业闲来废，禅心病后赊。今年饥似朔，不拟上公车。
夏盖湖
作者：厉鹗
朝代：清
体裁：五言律诗

几曲芦漪外，如梭艇子过。驾风波忽大，到海地无多。茫昧思前古，悲凉发慕歌。寒更何处泊，髣髴听鸣鼍。
夏秋之交卧疾南湖草堂辱竹溪沈六幼牧以佳句三首见寄如数奉答·其一
作者：厉鹗
朝代：清
体裁：七言律诗

经旬外户不轻窥，当暑怀冰病亦奇。雨久蠙衣生壁早，夜凉萤火入帘迟。毁茶恐被高人笑，称药宁烦妙友为。洒洒心清无睡处，几回落月有馀思。
夏秋之交卧疾南湖草堂辱竹溪沈六幼牧以佳句三首见寄如数奉答·其三
作者：厉鹗
朝代：清
体裁：七言律诗

夹山碧浪共萦回，佳处劳君忆不才。安得元真蓑笠载，先须摩诘画图开。鸥边信誓明如日，菊候风流欠此杯。直待岁寒深雪里，短篷安稳觅诗来。
夏秋之交卧疾南湖草堂辱竹溪沈六幼牧以佳句三首见寄如数奉答·其二
作者：厉鹗
朝代：清
体裁：七言律诗

溪堂十亩竹中居，数朵当门峰俨如。十字水分菱叶外，三家墅绕豆花初。珠联群从皆能咏，玉立诸郎尽解书。记得绿阴移棹去，开尊听雨即吾庐。
夏至前一日同少穆耕民汎湖
作者：厉鹗
朝代：清
体裁：七言律诗

雨后看山绿绕城，镜裀初卷半湖明。荷边鱼在香中戏，桥上人从画里行。料理酒杯无俗物，销除席帽足闲情。水风忽送凉如许，摇曳新蝉一两声。
夏至日雨中得金寿门泽州书
作者：厉鹗
朝代：清
体裁：五言律诗

昨夜雷驱雨，柴门碧涨平。送梅帘额润，改水井眉清。怀友无高翮，函书自远程。怜君太行险，难减独诗情。
夕次石门
作者：厉鹗
朝代：清

望望石门县，秋烟路欲迷。村深忘远近，月出辨东西。桑影过桥密，虫声傍水低。吾衰怯风露，敢后暝雅栖。
夕次石门
作者：厉鹗
朝代：清
体裁：五言律诗

望望石门县，秋烟路欲迷。村深忘远近，月出辨东西。桑影过桥密，虫声傍水低。吾衰怯风露，敢后暝鸦栖。
夜宿云溪庵
作者：厉鹗
朝代：清
体裁：七言律诗

行尽梅花曲曲溪，溪深何处辨东西。入门初见佛灯上，高枕不知林月低。逸士染衣曾结社，幽人疥壁漫留题。春来颇爱参禅味，晓起呼童斸笋泥。
夜宿南庄
作者：厉鹗
朝代：清
体裁：古风

平生苦爱竹与梅，西溪有约锄苍苔。我行北地少二友，衣尘湔罢空归来。归来复向韩江寓，出郭云阴风色暮。招要裙屐南庄游，旧是梅多竹深处。疏林四面开茅堂，卜夜须卜子夜长。竹摇万个酒灯绿，梅放数花诗砚香。彷佛西溪十八里，月痕浮动追春始。江雨无端竹里鸣，不教梅影横窗纸。
夜宿松寥阁用萨天锡韵
作者：厉鹗
朝代：清
体裁：古风

深松耿禅灯，江黑疑有雨。平生托宿处，奇胜此堪数。微闻金山钟，渐辨瓜洲路。海色与西风，又将陈迹去。
夜宿溪上巢玩月
作者：厉鹗
朝代：清
体裁：古风

卧具寄闲房，溪响无时空。童子香自焚，幽夕起禅讽。门开微月色，潺湲正堪弄。月午山风来，萧萧松影动。鸟栖涧户春，雪护峰腰冻。此时共林僧，忘言亦无梦。
夜泊桐庐
作者：厉鹗
朝代：清
体裁：古风

弭楫桐君山，欲谒桐君祠。桐君不可见，月黑山参差。是时秋江明，远近生寒漪。村深犬吠客，夜静鹊绕枝。卧听戍角声，悲杂松风吹。作客山水乡，尘土何由缁。
夜雨薄寒
作者：厉鹗
朝代：清
体裁：七言律诗

阁迥窗虚最寂寥，卧听摵摵叶辞条。寒初骤入蚊帱薄，雨滞旋看蜡照销。一石饮馀聊善谑，四愁情在自长谣。若为学得头陀法，忘尽前心坐彻宵。
大圜上人惠紫菜补陀茶用山谷集中食笋韵
作者：厉鹗
朝代：清
体裁：古风

平生嗜读书，枵腹但贮菜。劳劳求益心，屡问市儿卖。上人空味尘，不羡万羊宰。挂席割海云，衣色共难坏。归来包倭纸，偿我清净债。香山供高禅，诗中费姜芥。取用及斋盂，毋乃已伤介。雷鸣候石鼎，隽永堪一嘬。伴以梅岑春，松涛洗馀噫。景纯赋已收，鸿渐经未采。
大圣乐·东园饯春追和草窗韵
作者：厉鹗
朝代：清

空苑游丝，旧池飞燕，薄阴千树。正小阑、人意厌厌，细数乱花，翻怨锦鸠呼雨。皱得绿波新如倦，似无奈、啼绡临别浦。春何在，在南陌曲尘，西窗烟缕。閒思古今事苦。有紫曲、青楼千万语。且寄愁彩笔，横塘重见，杨枝应许。尚恋浅寒罗衾晓，记门掩、红香深院宇。伤飘泊，是谁倚、疏帘吹絮。
大理石屏歌徐陶尊索赋
作者：厉鹗
朝代：清
体裁：古风

坡公曾赋后赤壁，妙语排空江月白。多年无人更收拾，幻入点苍山下石。公之远游唯儋耳，异域未踰大渡水。山灵岂亦爱公语，不似纷纷舒与李。徐公清溪结草堂，琢屏双插堂中央。有时高枕卧其下，梦作孤鹤横江翔。前身恍忽居临皋，绝境高唱争清豪。五郎押韵斜川曹，寒光一点袭吟袍。嶕峣欲踏三山鳌，雅胜巫峡翻云涛。不用抱遗撰志金粟咏，我为长歌聊贺兹石遭。
大雨泊塘栖稍霁行二十里复雨二更馀达杭州仍宿关外
作者：厉鹗
朝代：清
体裁：古风

娇雷挟雨来，顿失溪光明。缚船并溪阁，看尽琼瑰倾。远山秀蠃见，近山颓髻呈。澹碧那可画，洮沐纷逢迎。山云敛复吐，棹入青芦雨。林鸦未起时，翻疑宿淮楚。
大风
作者：厉鹗
朝代：清
体裁：五言律诗

已惜花将尽，飘风似少恩。兼闻屋瓦振，直使钓船翻。病骨应难敌，春愁孰与论。微明声稍止，堕雀尚馀喧。
大风渡江望金山
作者：厉鹗
朝代：清
体裁：五言律诗

风雨剪江去，渔帆恐不禁。涛声俄上下，山势若浮沈。金碧疑神力，虚空见佛心。回头惊定处，画里记登临。
天香
作者：厉鹗
朝代：清

瀛屿沙空，星槎翠剪，耕龙罢种瑶草。秋叶频翻，春丝细吐，寄与绣囊函小。荷筒漫试，正一点、温黁相恼。才近朱樱破处，堪怜蕙风初袅。娇寒战回料峭。胜槟榔、为销残饱。旅枕半攲熏透，梦阑人悄。几缕巫云尚在，溅唾袖、馀花未忘了。唤剔春灯，暗萦醉抱。
天香·薛镜
作者：厉鹗
朝代：清

蓝浪浮花，青铜淬彩，空明大好无翳。样巧裁菱，面平揩粉，不数尚方新制。吴船载取，萦绣带、疑回鸾翅。低挂苏潭，片月如描，弁峰晴翠。华年误人似此。杜郎看、鬓丝难避。几对浅涡梨晕，笑临秋水。勋业平生付与，最爱是、长宜旧铭字。听罢怀中，窥馀睡起。
奉答当湖吟社诸君折梅赠行之作·其一
作者：厉鹗
朝代：清
体裁：七言绝句

客身似叶东湖滨，北风十日吹倒人。明窗深炉作诗供，一枝烘蜡争鲜新。
奉答当湖吟社诸君折梅赠行之作·其二
作者：厉鹗
朝代：清
体裁：七言绝句

岁寒之交味禅悦，赠我幽香媚冰雪。诸公送者自崖返，相对篷笼如未别。
奉题旌门桑孝子文侯先生抱铛图
作者：厉鹗
朝代：清
体裁：古风

君不见陈遗铛底焦饭母是饴，何如桑孝子，父病铛底煮肉糜。父病噎胃神乾燥，食渐不得下。肉糜滑甘何如，羊脂入嗌易化。久之疾革，欲进羊脂亦不可得。人命一何促，难夺鬼伯手，唯有抱铛哭。霜气穿破屋，风声吼乔木。铛有耳，不闻此。悲哉，抱铛桑孝子。
好事近·吴江月夜
作者：厉鹗
朝代：清

夹岸响青芦，瑟瑟吴波摇碧。天借一帆风势，看垂虹秋色。满船明月照无眠，今夕是何夕。应被素娥笑我，太疏狂踪迹。
始游木桥是梅花最盛处
作者：厉鹗
朝代：清
体裁：古风

略彴旧通舟，幽径缘溪回。青山似迟客，一一花上来。迷濛始难辨，的皪惊已开。髣髴合江路，五分春信催。此地感兴废，豪贵荒池台。不改蚕渔户，并花分水隈。晴昊少风雨，古树多莓苔。愿就馀杭姥，吟玩倾深杯。
姑苏旅舍夜雨
作者：厉鹗
朝代：清
体裁：五言律诗

他乡今夕雨，漂泊暂停桡。不滴无愁地，偏闻少睡宵。风传街柝冷，云湿寺钟遥。多谢残灯火，留人乌鹊桥。
孤山探梅用东坡松风亭下梅花盛开韵
作者：厉鹗
朝代：清
体裁：古风

扁舟唤渡寻西村，残梅零落谁招魂。水边尚有数枝在，三花两蕊苔斑昏。高吟为拜处士墓，旧游只认孤山园。江南春事亦太早，石阑坐觉生微温。空亭远照一峰雪，花须落日如初暾。平湖鳞鳞峭风起，城头吹角愁关门。作诗清绝洗绮障，举似老宿知忘言。探芳寄语后来者，明朝尚及携匏尊。
官米
作者：厉鹗
朝代：清
体裁：五言律诗

近日官仓米，如京积最高。庐陵价先踊，河内发犹劳。鼠盗难周防，鸠形讵遍叨。盈虚如可酌，估客集千艘。
定风波
作者：厉鹗
朝代：清

记来时、傍柳维舟，归人一寸心折。岁晚高鸿，天寒脩竹，欲下山阴雪。砚香凝，酒鳞热。语短情长不成别。凄咽。悔秋灯种了，星星僧发。野桥路滑。听江声、送客愁如结。又空林门掩，疏帘梦阻，低共梅花说。杜陵荒，浩歌发。犹有诗传布衾铁。天末。几时同看，芜城明月。
宝应舟中月夜
作者：厉鹗
朝代：清
体裁：七言绝句

芦根渺渺望无涯，雁落圆沙几点排。明月堕烟霜著水，行人今夜宿清淮。
宝应舟中月夜
作者：厉鹗
朝代：清

芦根渺渺望无涯，雁落圆沙几点排？明月堕烟霜着水，行人今夜宿清淮。
宝莲山是韩平原故宅
作者：厉鹗
朝代：清
体裁：七言绝句

雾阁云窗付渺茫，平原事往径全荒。居人不识太师竹，风叶几枝摇夕阳。
宣德窑青花脂粉箱歌次毛西河太史韵为汪伯子作
作者：厉鹗
朝代：清
体裁：古风

我闻列仙宝玩碧瑶箱，惟有旊人秘色可比方。绝无髻垦但精莹，花壶茗盏犹家常。前朝妆具今尚在，函藏帖妥椭两旁。方池圆窞各位置，泄窦似挹华清汤。春风惯见闭上苑，晓月每看低缭墙。晓月春风等闲掷，芳姿谁侍君王侧。铅华狼藉秣陵秋，脂流萦涨秦川色。几为倾城失家弄，黄金不惜蛾眉用。太平天子说宣皇，求贤时发胥縻梦。三杨枋国老能堪，声教曾闻暨朔南。万几多暇偶燕息，尚宫司饰呼当直。小衩芙蓉十队红，亦有朝鲜女侍中。御笔描来摺叠扇，熏炉赐与合欢铜。广寒殿影玲珑树，晨兴须奉宸游去。回眸笑语并房人，旧是萧娘梳埽处。卷帘对镜复开箱，酥滴檀心自研注。傅成艳雪和丹霞，映就飞花黏落絮。青瓷可爱还可亲，饶州烧出真超伦。依稀玉凤亲承宠，彷佛金奁乍作嫔。明明逝水恩叵测，眉萼连娟吹不拆。画堂涿馆得咿哑，椒寝长门翻咫尺。咫尺梧桐坠井干，洗妆只著羽衣寒。宫中决绝皆如此，故物何人想象閒。慢学龙眠图古器，吴趋李子工为记。前姜后汪相乘除，嗜好如以蚓投鱼。毛公长歌剧哀丽，我欲继和应嗟歔。黄巾蜂起坤灵覆，掠尽昭阳慨陵谷。寻常儿女岂能销，合赠轻盈助朝沐。底处重将脂粉调，吴王苑内买娙媌。只今细看交枝样，压倒官哥汝定窑。
宿云栖寺
作者：厉鹗
朝代：清
体裁：七言律诗

入林人语忽寻烟，来共堂头此夜禅。本色住山深有味，清诗呈佛岂无缘。竹龙行水风回后，栗鼠窥星月出前。不待诸天诃放逸，心清坐听晓钟传。
宿佛日净慧寺
作者：厉鹗
朝代：清
体裁：古风

群山春未动，清刻出松筱。黄鹤翩欲下，引我步深窅。僧庐辟广埸，淳朴境无扰。衣传四明来，蔬足千指了。平生参诸方，僻近苦未晓。今谙困学公，篆路尽萦绕。夜深龛灯短，雪滴林月小。哦诗袪眼食，列坐至啼鸟。
宿南屏让公房用东坡病中独游净慈韵
作者：厉鹗
朝代：清
体裁：七言律诗

笑拖双屐入空山，借榻松风竹霭閒。得得来迟如有约，腾腾游好许谁攀。禅灯照影诗皆瘦，客枕和云梦亦闲。更爱点茶三昧手，火前晓试不知还。
宿张龙威艺舫
作者：厉鹗
朝代：清
体裁：五言律诗

移船来柳浦，㸐烛坐书巢。隐雾城乌翅，垂星屋树梢。诗从谋野获，人是出门交。扫榻能留宿，宁辞酌满匏。
宿摄山渡
作者：厉鹗
朝代：清
体裁：古风

沿流望伞山，亭亭行舻首。疏云羃其巅，零落古渡口。清月出复翳，风灯照衰柳。平生江乘梦，三叹未曾有。人语潮生时，鸡鸣霜落否。辗转候天明，披烟偕胜耦。
宿永兴寺德公山楼
作者：厉鹗
朝代：清

昏黑山雨歇，一径松烟蒙。微闻梅花气，吹落疏磬中。讵惜夜履湿，宿处投支公。凭楼答人语，迥与云际同。少选沈霭敛，俯听幽林风。明星忽三五，挂在殿角东。短烛照春绿，夜静山逾空。观河悟众象，拂石期冥鸿。神清了无梦，乱壑流何穷。焚香以达曙，兹焉悦微躬。
宿永兴寺德公山楼
作者：厉鹗
朝代：清
体裁：古风

昏黑山雨歇，一径松烟蒙。微闻梅花气，吹落疏磬中。讵惜衣履湿，宿处投支公。凭楼答人语，迥与云际同。少选沈霭敛，俯听幽林风。明星忽三五，挂在殿角东。短烛照春绿，夜静山逾空。观河悟众象，拂石期冥鸿。神清了无梦，乱壑流何穷。焚香以达曙，兹焉悦微躬。
宿皋亭山下田家
作者：厉鹗
朝代：清
体裁：古风

山中无节物，新月在茅檐。主人肯留客，遂为信宿淹。夜久春气和，露下衣微沾。步步踏梅影，画格参浓纤。悄然诸峰静，不觉更漏添。归寻一枕梦，酒家指青帘。
宿迁
作者：厉鹗
朝代：清
体裁：五言律诗

渐远江南地，难禁朔气威。樯乌河上集，塞雁驿边飞。冰劲妨行辙，尘轻袭客衣。明灯投野店，草草亦如归。
宿邹县谒孟子庙毕看峄山夜月
作者：厉鹗
朝代：清
体裁：五言律诗

庙貌抠衣拜，机丝俨若新。月来邾子国，人宿孟家邻。翠峄森侵汉，残碑远失秦。松风吹夜气，壁立四无尘。
宿长干寺僧房
作者：厉鹗
朝代：清
体裁：五言律诗

闲房晏坐处，幽绝到何曾。小𧮭因耽静，清谈懒对僧。香焚石上月，塔礼树閒灯。此地秋堪饯，吟成秋卷棱。
宿龙门山巢云上人房
作者：厉鹗
朝代：清
体裁：五言律诗

山楼出树杪，夜宿万山中。虎啸不惊定，钟声疑在空。背窗栖鸟影，灭烛听松风。明日寻阶水，应添十二筒。
寄倪子珍读书仁王寺
作者：厉鹗
朝代：清
体裁：七言律诗

闻君高卧洛生咏，遥望吴山病目揩。居士旧传十笏地，幽人新学八关斋。野云带雨飞入户，林鸟闻钟时下阶。更忆清吟独绕寺，撚髭不觉落松钗。
寄内
作者：厉鹗
朝代：清
体裁：七言律诗

炎风记上郭门船，回首高城更黯然。徐淑初还因善病，庞公欲隐坐无田。梦回竹月摊书地，人道风潮损稼天。行卷赁居成左计，心关桂玉路三千。
寄吴鸣皋
作者：厉鹗
朝代：清
体裁：古风

同岑渺天末，梦去春芳歇。江通瓜步云，树隔芜城月。之子神何清，相望空复情。二十拟文赋，半千期令名。姱修宁有已，餐胜方今始。三叹北游诗，不负琅玕纸。